

REPUBLIKA HRVATSKA

VARAŽDINSKA ŽUPANIJA

 GRAD IVANEC

 GRADSKO VIJEĆE

KLASA: 024-04/22-01/12

URBROJ: 2186/012-05/05-22-2

Ivanec, 21. rujna 2022.

**Z A P I S N I K**

**od 21. rujna 2022. godine**

sastavljen na 21. sjednici Gradskog vijeća Grada Ivanca održanoj u prostorijama kino dvorane Ivanec, Ulica Vladimira Nazora 1, Ivanec.

Započeto u 18,00 sati.

Zapisnik vodi: Snježana Canjuga.

Nazočni: Babić Antun, Car Matišić Martina, Cikač Ljudvek, Đuras Zdenko, Geci Smoljo Kristina, Grđan Josip, Kozina Stjepan, Mudri Božica, Patekar Dalibor, Rohtek Miroslav, Sedlar Ivan, Sedlar Nikola, Slunjski Mihael, Spasojević Goran.

Izostanak je opravdao: Gotal Elvis.

Osim vijećnika nazočni su bili: Milorad Batinić – gradonačelnik, Marko Friščić – zamjenik gradonačelnika, Maja Darabuš, Ljiljana Risek, Irena Kresonja, Stjepan Vincek, Gordana Mošmondor – Upravni odjeli Grada Ivanca, Lana Labaš – Poslovna zona Ivanec d.o.o., Rajh Edo – Ivkom d.d., Zbodulja Ranko – Ivkom – Vode d.o.o., Kramar Mario – Pučko otvoreno učilište „Đuro Arnold“ Ivanec, Golubić Milena – Dječji vrtić „Ivančice“ Ivanec, Golubić Ivan – Savjet mladih Grada Ivanca.

Sjednicu vodi Zdenko Đuras – predsjednik Gradskog vijeća, pozdravlja sve nazočne, konstatira da je nazočno 14 od ukupno 15 vijećnika te će se donositi pravovaljane odluke.

Prije samog početka sjednice predsjednik upoznaje vijećnike sa slijedećim:

Na stolu se nalaze i prijavnice za raspravu koje vijećnici mogu predati do početka rasprave. Molim vijećnike da svoje prijave i raspravu usklade s Poslovnikom tj. jedna rasprava po jednoj točki dnevnog reda u svojstvu vijećnika (5 minuta) ili predsjednika Kluba vijećnika (10 minuta).

Predlažem da predsjednici Klubova vijećnika koji će sudjelovati u raspravi izađu za govornicu, a gradonačelnika molim da svoje odgovore daje s govornice, s obzirom da se nalazimo u prostoru kino dvorane.

Za sjednicu predlaže dnevni red primljen uz poziv na 21. sjednicu Gradskog vijeća, s obzirom da predlagatelj i nazočni nemaju dodatnih prijedloga za izmjenom i dopunom, te isti daje na glasovanje.

Svih 14 nazočnih vijećnika glasovalo je „za“ predloženi dnevni red, te predsjednik konstatira da je jednoglasno usvojen sljedeći

**D N E V N I R E D**

**Aktualni sat**

1. **Zapisnik s 19. sjednice Gradskog vijeća Grada Ivanca održane 14. srpnja 2022. godine**
2. **Financijsko izvješće trgovačkog društva Čistoća d.o.o. za razdoblje 01.01.2021. - 31.12.2021. godine**
3. **Financijsko izvješće trgovačkog društva Varkom d.d. za razdoblje 01.01.2021. - 31.12.2021. godine**
4. **Financijsko izvješće trgovačkog društva Ivkom d.d. za razdoblje 01.01.2021. -31.12.2021. godine**
5. **Financijsko izvješće trgovačkog društva Ivkom-Vode d.o.o. za razdoblje 01.01.2021. - 31.12.2021. godine**
6. **Financijsko izvješće trgovačkog društva Poslovna zona Ivanec d.o.o. za razdoblje 01.01.2021. - 31.12.2021. godine**
7. **Financijsko izvješće Pučkog otvorenog učilišta „Đuro Arnold“ Ivanec za razdoblje 01.01.2021. - 31.12.2021. godine**
8. **Godišnje izvješće Dječjeg vrtića Ivančice Ivanec za pedagošku godinu 2021./2022.**
9. **Izvješće o radu gradonačelnika za razdoblje od 01. siječnja do 30. lipnja 2022. godine**
10. **Polugodišnji izvještaj o izvršenju Proračuna Grada Ivanca za 2022. godinu**
11. **Izvješće o provođenju Akcijskog plana provođenja projekata iz Strategije razvoja Grada Ivanca za razdoblje 2014.- 2020. godine za 2021. godinu**
12. **Program rada Savjeta mladih Grada Ivanca za 2023. godinu**
13. **Odluka o davanju prethodne suglasnosti na Opće uvjete isporuke komunalne usluge obavljanja dimnjačarskih poslova**
14. **Izvješće o korištenju sredstava proračunske zalihe za mjesec siječanj - lipanj 2022. godine**

**Aktualni sat**

1. **Božica Mudri:** Da li je moguće da se kod osnovne škole u Prigorcu postavi signalizacija koja bi usporavala promet radi sigurnosti djece?

**Milorad Batinić:** Pretpostavljam da se radi o signalizaciji djeca u školi, znači da li se radi o horizontalnoj ili vertikalnoj. Mi smo bili, koliko se sjećam, službe mogu detaljnije potvrditi ukoliko će trebati, poslali već jedan upit tijekom prethodnih godina za to. Međutim, očito su iz Županijske uprave za ceste, pošto je to lokalna cesta i da li imaju ili nemaju dovoljno evidenciju kolika je frekvencija prometa, nisu smatrali potrebitim. Očito da, s obzirom da vi ukazujete na to, proslijedit ćemo upit Županijskoj upravi za cesti, tražiti, Grad ne bježi da sufinancira taj dio kao što smo i druge projekte. Bit će upitano, poslano ŽUC-u i pokušat ćemo zajedničkim snagama to riješiti.

1. **Goran Spasojević:** Moje pitanje je u biti nastavak na pitanje s prethodne sjednice upućeno na adresu Županije i ŽUC-a, u kojima sam tražio odgovor na pitanje koliko su građani s administrativnog područja Grada Ivanca participirali u proračunu Varaždinske županije u 2021. kroz porez na cestovna motorna vozila, odnosno u proračunu Županijske uprave za ceste kroz cestarinu. Ujedno zahvaljujem na dobivenim odgovorima, a oni su sljedeći. U Proračun Varaždinske županije s administrativnog područja Grada Ivanca otišlo je oko 700 tisuća kuna, a na račun ŽUC-a preko 3,2 milijuna kuna. Dakle, govorimo o ukupnom iznosu od oko 4 milijuna kuna za 2021. godinu. Nadalje, jedan dio odgovora ŽUC-a glasi da vezano uz gore navedene podatke naglašavamo da su Županijske uprave za ceste osnovane i zamišljene da baš taj podatak nije bitan koliko stanovnici pojedinog JLS-a izdvajaju za cestarinu, već da se ravnomjerno održavaju i grade ceste pod upravom Županijskih uprava za ceste na područjima cijelih županija. Dakle, govorimo o nekom principu solidarnosti i mislim da je to sasvim u redu. Ipak, mene zanima u konkretnim brojkama i postocima koliko su to Županija i ŽUC bili solidarni prema Gradu Ivancu ili da budem precizniji, koliko je dio tih uplaćenih sredstva povratnu adresu našao ponovno na administrativnom području Grada Ivancu kroz investicije i kroz održavanje prometnica u 2021. godini i recimo u zadnjih pet godina. To je pitanje na koje bih molio odgovor. Također se zahvaljujem i Domu zdravlja Varaždinske županije na njihovom odgovoru kojeg sam postavio na prošloj sjednici. Kad smo već kod županijskih tema, također pitanje za gradonačelnika, molim vas za komentar na današnje izjave župana Stričaka vezano uz kamenolom i vaša saznanja o istom.

**Milorad Batinić:** Koliko sam shvatio pitanje, koliko je sredstava iz kumuliranih sredstava u ŽUC-u i u Županiji, koliko je vraćeno na administrativno područje Grada Ivanca u 2021. i unatrag pet godina, da se vidi ta ravnomjerna podjela nekakva. Komentar župana Stričaka danas na Skupštini. Ima ona pjesma koja kaže „ne znam da li da plačem ili da se smijem“. Očito, vidim da se, malo sam tada prosurfao kad ste mi skrenuli pozornost na taj tekst, napada SDP, vidim da ga SDP proziva da kadrovira, napada Reformiste, mene napada. Nisam primijetio da se župan Stričak očitovao da li je za kamenolom ili je protiv kamenoloma, da stane uz bok svojoj Gradskoj organizaciji i daje podršku u tome i građanima Željeznice koji se protive kamenolomu. Očito se ne osjeća ugodno u svojoj koži. Osjeća se, dapače, mogu zaključiti, nisam stručnjak da bih mogao postaviti dijagnozu, ali imam dojam da se osjeća inferiorno u čitavoj toj situaciji. Što se tiče ovog drugog, preporučio bih mu da bolje da se makne s te funkcije jer očito da nešto tu ne štima. Ima jednu odliku, šteta što nije rođen u doba pisaca bajki i basni, kao što su bila Braća Grimm, Hans Christian Andersen, pa možda bi napisao tada i jednu bajku ili basnu „Stričak u zemlji čudesa“. Nemam više komentara, mislim to je van svake pameti.

1. **Ivan Sedlar:** Na prošloj sjednici gradonačelnik je najavio da službe rade na mjerama za naše sugrađane, isto tako i za poduzetnike za prevladavanje energetske krize koja je zahvatila Europu, dakle nije zaobišla ni Hrvatsku, niti naš Ivanec. Možete nam reči o kojim se mjerama radi?

**Milorad Batinić:** Danas je upućeno na javno savjetovanje, kao što je i bilo najavljeno, nije to od jučer, nije od prekjučer, o tome se razmišlja još od srpnja mjeseca, šestog mjeseca, kada su krenule te određene informacije o cijenama energenata. One su na javnom savjetovanju, mora proći neki minimum, nekih 15-tak dana, manje-više. Mislim da se iz obrazloženja sve vidi da sada dulje ne elaboriram i ono će doći u primjenu.

1. **Mihael Slunjski:** Projekt tematsko – edukativna staza u sklopu uređenja vršnog dijela Ivanščice prijavljen je uz partnerstvo Grada Zlatara i Krapinsko – zagorske županije na natječaj Ministarstva regionalnog razvoja i fondova Europske unije. Zanima me u kojoj se trenutno fazi natječaja projekt nalazi i kada se može očekivati njegova realizacija? S obzirom da je pitanje vezano uz Ivančicu, molim da se osvrnete na današnje šokantne izjave župana, možemo reči prilično šokantne, da ste zapravo već od 2018. godine znali za kamenolom. Jednako kao i da vi i bivši zamjenik gradonačelnik gosp. Putarek ste pogodovali gosp. Vugrincu, pa vas molim da građani Ivanca zaslužuju odgovore na te županove izjave.

**Milorad Batinić**: Grad Ivanec, Grad Zlatar, uz podršku Varaždinske županije, uz podršku Krapinsko zagorske županije, prijavili smo zajednički kao partneri Ivanec i Zlatar sufinanciranje ne radova, nego projektne dokumentacije i sve ono što je potrebito tako da u ovom trenutku nemamo informaciju u kojoj fazi je projekt. Temeljem kontakata koje su službe obavile, konac rujna, da li će biti konac rujna, konac listopada, da se vidi kako je rangiran projekt i da li je projekt prošao. Nakon toga, nadamo se treba još proći jedan natječaj da kandidiramo radove. To je proces koji će trajati, tako da kada će se krenuti realizacija u ovom trenutku stvarno ne mogu reči jer ne znamo još da li će nam projekt proći.

Komentar za izjave župana Stričaka, mislim da sam odgovorio kroz odgovor Goranu Spasojeviću, ali velim volio bih, nisam nigdje uspio pročitati da li je župan Stričak svojim potpisom ili javnom izjavom potvrdio da je protiv kamenoloma, odnosno da se stavlja kao župan u zaštitu interesa građana Željeznice i okolnih naselja ili je za kamenolom.

**Mihael Slunjski:** Bilo je pitanje da li ste obavješteni od Općine Budinščine za kamenolom i da li ste zajedno s gosp. Putarekom pogodovali gosp. Vugrincu.

**Milorad Batinić:** Od Općine Budinščine nisam bio obaviješten o ničemu. Istraživali smo mi u našoj arhivi, a tražili smo od 2005. godine, 2004., nemamo nikakvih dokumenata, nikakav pisani dokument ili trag koji bi došao od Općine Budinščina temeljem kada su oni imali izradu prostornog plana. Prostorni plan Općine Budinščine započet je 2003. godine i tada je stavljen kamenolom. Tako da ove insinuacije da sam ja od 2018. do 2021. bio na nekoliko sastanaka, ne znam s kim. Da to nije isto ono što i Habijan ponavlja da sam bio član odbora. Moja povezanost sa dotičnim gospodinom, ne želim ga dovoditi u neugodnosti jer nema nikakve veze s time, on ima dućan u Ivancu, ima dućan u Varaždinu, ne znam gdje sve nema. Onda bi možda po toj logici i gosp. Marković koji je potpisao peticiju od SDP-a, imao isto veze da pogoduje njemu, kad je i on potpisao peticiju. Gosp. Vugrinec ima i tamo dućan, u Varaždinu. Što se tiče gosp. Putareka, očito insinuirate kad meni ne možete ništa naći, onda pokušavate, ne vi nego župan preko gosp. Putareka. Gospodin Putarek si nije kriv što je jedan od suvlasnika prostora gdje je nekada bila mesnica. Ne znam te odnose niti me zanimaju. Mogu samo reči, ponoviti, ne znam da li bih plakao ili bih se smijao.

1. **Mihael Slunjski**: Na županijskoj cesti od naselja Lovrečan prema naselju Tužno došlo je vidnog oštećenja ceste prilikom pucanja asfalta na više mjesta. S obzirom da je navedena cesta dosta prometna, upućujem apel Gradu Ivancu i ŽUC-u da se u što kraćem vremenskom periodu krene u sanaciju ceste postavljanjem novog sloja asfalta.

**Milorad Batinić:** Sjećam se da je prošle godine, nazočio sam tom sastanku, bilo ukazano na taj problem na toj dionici od Tužnog do Lovrečana, onaj dio ravnog kolnika, to je trebalo biti realizirano prošle godine. Na žalost, nije. Nadam se, svakako uputit ćemo, podsjetit ćemo ŽUC kao i uvijek. Nadam se da će doći do realizacije toga.

1. **Dalibor Patekar:** Da li se planira povećati broj studentskih stipendija?

**Milorad Batinić:** Izrada proračuna je u tijeku, kao što sam i najavio prethodne dvije sjednice. Konkretno, dobili smo nekakav okvir od Ministarstva financija, svi JLS-ovi, kako da se planira, na koji način, novi Zakon je o proračunu i druga stvar nadam se da idući tjedan bi trebali s korisnicima definirati da postavimo okvir financijski prihoda. Što se rashoda tiče, a stipendije ovog trenutku mogu samo kazati da se neće smanjivati broj stipendija, neće se smanjivati iznosi temeljem uspjeha, socijalnih prilika i niti će se smanjivati financijski niti brojčano stipendije za deficitarna zanimanja.

1. **Dalibor Patekar:** Drugo pitanje ima veze s pristupnom cestom prema kamenolomu Siljevec. Znači, Grad Ivanec planira izgraditi pločasti propust na potoku Željeznica u Zajezdi. Da li, gradonačelniče, znate da od tog propusta do kamenoloma Siljevec vodi cesta dužine oko jedan kilometar. Zanima me vaše mišljenje da li postoji mogućnost da se tom cestom i tim propustom vozi kamen iz kamenoloma.

**Milorad Batinić:** Radi se o pločastom propustu preko potoka Željeznica, koji smo bili još prije nekoliko godina s Općinom Budinščina na inicijativu tadašnjeg vijeća mjesnog odbora pokušali u suradnji sa ŽUC-om, pošto je to županijska cesta, pošto je potok granica. Grad preko nema zemljište, mi nismo vlasnici preko puta, to je Općina Budinščina. Bio je jedan sastanak gdje je čak tadašnji načelnik Općine Budinščina, ne znam da li je isti kolega ili nije, rekao da nema problema, Grad je rekao na inicijativu svojih građana. Jako puno građana Ivanečke Željeznice preko ima zemlju za obrađivanje i vlasnici su i šuma i praktički ne mogu prolaziti, naprosto to je neprolazno i tada smo u dogovoru sa ŽUC-om prošle godine je bio i gosp. Osonjački i gosp. Borovec, zajednički smo dogovorili da će se krenuti. Čak smo izradili i projektnu dokumentaciju za pločasti propust. To smo dostavili Općini Budinščina, u konačnici čovjek se nije ni očitovao koliko se meni čini, očito ga nije briga. Ova vaša teorija da to vodi, nemam pojma, dokle vodi. Znači, nije bila inicijativa niti je itko tada znao, ja pogotovo ne. Ponavljam se ponovno, za kamenolom Siljevec saznao sam temeljem dopisa gđe. Čovran, koja je uputila na proljeće dopis Gradu. Znači, nemam veze s time.

1. **Dalibor Patekar**: Treće pitanje reciklažno dvorište za građevinski otpad. Grad Ivanec planira izgraditi reciklažno dvorište za građevni otpad u Jerovcu. Evo, opet vas molim za vaše mišljenje da li mislite da će šuta u kamionima stvarati prašinu sličnu onoj koju stvaraju kamioni koji voze kamen iz kamenoloma.

**Milorad Batinić:** Grad Ivanec je tvrtki Ivkom d.d. povjerio pravo građenja. Trenutno, mislim da je Ivkom jedan ili dva puta na natječaj kandidirao taj projekt gradnje reciklažnog dvorišta građevinskog otpada. Na žalost, ni jedan put nije prošao jer prioritet su imali privatni investitori, ne javni sektor. Sada, da li će prašina, u ovom trenutku ne mogu odgovoriti na to što i kako će biti. Međutim, znam kad je kroz Prostorne planove bila definirana lokacija i nije bilo nikakvih primjedbi, a svakako da onaj koji će dovoziti u reciklažno dvorište građevinski otpad morati će voditi računa o tome. Ukoliko ne, tu su službe, tu je redarstvo koje će ga svakako upozoriti tako da neće biti problema s time.

1. **Josip Grđan**: Prvo pitanje, nadovezao bih se na gosp. Slunjskog, dionica županijske ceste Pece - Radovan. Ima isto negdje prije dva, tri tjedna su se pojavila dva ulegnuća i to ulegnuća koja štete prometovanju vozila. Zanima me da li je Županijska uprava za ceste to registrirala i što dalje s tim?

**Milorad Batinić:** To je isto bila tema, vjerojatno mislite i na uleknuće od crkve pa prema Pecama, tamo na dijelu gdje smo izgradili nogostup, to je isto bilo u obilasku s ravnateljem ŽUC-a, tada smo ukazivali na to i na mogućnost dodatnog slijeganja tla, ništa se nije radilo po tom pitanju, niti imamo informaciju da su poduzeli neke mjere da se išlo na projektiranje. Za to ipak treba jedan projekt jer se radi o jednom većem zahvatu. Uputit ćemo dopis.

1. **Josip Grđan**: Nogostup, jako lijepo da je Županijska uprava za ceste došla do saznanja da je brzo reagirala što se tiče samog Horvatskog i da je uredila dio nogostupa kojemu sad samo slijedi asfaltiranje. Interesira me da li će biti tako brzo ažurna na dionici Seljanec-Margečan-Osečka pa bih htio reči barem jedanput duže neka se radi, ali neka se samo pokrene taj projekt.

**Milorad Batinić:** Jedino možemo uputiti dopis prema ŽUC-u.

1. **Josip Grđan**: Imam saznanje i sam sam bio prisutan kad su geodeti snimali dionicu ceste Margečan – Osečka - Gačice u vezi proširenja pa me interesira na kojem je to dijelu i koji dio predstoji sad nakon ovog geodetskog snimka i da li to proširenje ima svjetlo dana. Žitelje Osečke zanima možemo li očekivati da ta cesta krene već jedanput što se tiče samog proširenja, a ne samo da se tiče proširenja jer gledajući zadnje dvije, tri godine ova ceste ne da je katastrofalna, nego stvarno spada u četvrti red cesta, to je moje mišljenje. Gdje smo sam Grad, tu je inicijativa da se napravi projekt, da li ŽUC ima dobre volje da nastavi s tim.

**Milorad Batinić:** Što se tiče statusa županijske ceste Osečka-Gačice, radi se o lokalnoj cesti, gdje smo tražili i osigurali smo u proračunu upravo za tu cestu i za proširenje prometnice Radovan – Škriljevec 500 tisuća kuna, a ako ne bi bilo dovoljno i više bi rebalansom osigurali. Znači, dogovor je bio ŽUC nije prihvatio naš prijedlog da se ide u proširenje bez projekta. Grad Ivanec je raspisao natječaj, naručili smo projektnu dokumentaciju koja stoji 115 tisuća kuna. Projekt je u završnoj fazi. Uskoro, kada bude projekt napravljen, ide se, tada ćemo zamoliti i vas kao vijećnika, predsjednika Mjesnog odbora i mještane, jedan sastanak gdje ćemo dogovoriti način rješavanja imovinsko-pravnih odnosa, jer to je prva pretpostavka da možemo krenuti s tim. Čekamo, projekt bi trebao biti gotov, nadam se najdalje kroz mjesec dana, projektna dokumentacija. Tada možemo krenuti u razgovor s ljudima, s vlasnicima parcela, na koji način ćemo riješiti imovinsko-pravne odnose. Grad ima jedan dio rezerviranih sredstva, naravno ponudit ćemo ŽUC-u kao vlasniku ceste taj projekt. Da li će on krenuti u to ili ćemo tražiti pravo građenja da Grad sam krene, to je stvar daljnjih dogovora.

1. **Ljudvek Cikač**: Molim da se ŽUC-u uputi zamolba za postavljanjem ogledala na raskršću ceste u Lančiću, dio prema Društvenom domu u Knapiću. Naime, radi se o izuzetno prometnoj cesti, a nepregledno je za vozila koja se kreću s obje strane pred skretanje za Društveni dom Knapić.

Postavljanje ogledala uvelike bi povećalo preglednost, samim time i sigurnost prometovanja pa molim zajednički uviđaj, potom i postavljanje velikog ogledala.

**Milorad Batinić:** Proslijedit ćemo upit.

1. **Ljudvek Cikač**: Mislio sam malo i proširiti to pitanje, ali vidio sam da su prije sjednice na gradskom portalu objavljene mjere za pomoć građanima i poduzetnicima. Kolega Sedlar možda nije vidio, mi smo to primijetili. Isto smo malo pročitali i vidjeli da je to veliki dio naših prijedloga sa zadnje sjednice, što zahvaljujemo gradonačelniku i gradskim službama, to je jedan dokaz da suradnja može zaista biti u interesu svih naših sugrađana. Jedino vezano uz te mjere, još jedan prijedlog da razmislimo u dijelu da se ide u sufinanciranje kamata ili možda kakvom pomoći našim građanima i poduzetnicima kod povećanja energetske učinkovitosti. Nekoliko ljudi se javilo, a i sve više i više ljudi bude išlo na taj vid pa možda čisto jedan prijedlog, sugestija da vidite koliko se u tom dijelu može pomoći. Vjerujem da se može pomoći jer imamo i tu stručne ljude koji mogu dati kvalitetna pojašnjenja. To je samo prijedlog, možete odgovoriti, a i ne morate, procijenite sami, ali mislim da bi to bilo dobro.

**Milorad Batinić:** Sufinanciranje energetske učinkovitosti što se tiče poduzetnika, da, ići će izmjena programa potpore poduzetnicima, izmjena programa komunalne naknade gdje ćemo, nadam se da ćemo moći, s obzirom na, ako ste primijetili, ako ste čitali tekst potpore poduzetnicima, oni su obvezni podnositi izvješće o potpori, znači moraju dati zahtjev i dodatno će se umanjiti komunalna naknada onima koji na krovove stavljaju panele, odnosno vode brige o racionalnom korištenju električne energije. U izradi je, vidjet ćemo koliko, kako, na koji način. Mi ne možemo oslobađati niti poduzetnike niti građane nečega čime mi ne upravljamo, o čemu ne odlučujemo.

1. **Ljudvek Cikač**: Drugo pitanje je vezano uz odlagalište otada u Jerovcu, kakva je tu situacija sa zatvaranjem, imamo li kakvih novosti. Pitam vas zato jer, evo, u zadnje vrijeme je bilo nekoliko diskusija širom našeg područja. Naime, možda je mnogima prošlo ispod radara, ali vi ste još otprilike prije godinu dana rekli ako se odlagalište u Jerovcu neće zatvoriti u predviđenom roku, da će se naši susjedi morati snaći. Nedavno ste to rekli i u medijima. Nadam se da je dobro preneseno pa me zanima čisto vaše mišljenje da li je to privremeno možda mišljenje, da li je to naš odnosno vaš finalni stav i kakva je budućnost onda Ivkom-a u toj situaciji ako mi onemogućimo našim susjedima da dovoze otpad.

**Milorad Batinić**: Odlagalište otpada, svake godine se Fondu za zaštitu okoliša, to smo u obvezi, šalju izvješća o provođenju monitoringa, kakvo je stanje na odlagalištu, o količinama, preostaloga kapaciteta. Trenutno ono što sam i govorio prije, imamo još kapacitet 2 do 2,5 godine, ja se nadam da će biti. Rekao sam isto tako, naravno to je odluka Gradskog vijeća, da li ćemo ukoliko i sad vidimo da Piškornica opet tapka u mjesto, ponovno je natječaj objavljen, ponovo su dvostruko više cijene od ponuđenih, što će u tom dijelu biti, znači postoji vrlo jasan model kao što je bilo na nekim centrima za gospodarenje otpadom, mislim da je bio Karlovac, gdje je bila identična situacija. Država je naprosto presjekla i doosigurala, ne znam koliko tu treba nekakvih 300, 400 milijuna kuna i da konačno počne gradnja centra za gospodarenje otpadom Piškornica. Sad je na državi, da li država hoće ili ne želi. Ako je mogla u Karlovcu, ne vidim razloga zašto ne može u Piškornici. Nadam se da do toga neće doći, da će doći do toga da država intervenira, da neće doći do toga da moramo da bi imali mi kuda kao vlasnici deponije sa svojim otpadom, da nećemo morati dovesti u lošu poziciju susjedne općine i Grad Lepoglavu koji također odlažu otpad kroz Ivkom. Ivkom-u se neće desiti ništa posebno ukoliko do toga dođe.

1. **Ljudvek Cikač**: Zadnji put niste odgovorili konkretno, već smo vas nekoliko puta pitali kada će biti i gdje dostupan suvenir Grada Ivanca.
To vam ljudi jako puno komuniciraju na društvenim mrežama, vjerujem da ste vidjeli. Da li se radi, podsjećam vas, na brendiranju nekog od brojnih autohtonih proizvoda. Imamo jako puno kvalitetnih ljudi i mislim da bi u taj postupak morali krenuti da i mi nešto prepoznatljivo zaštitimo, uz dužno poštovanje brendiranja planinarskog grada Ivanca. Zanima me zajedno s Turističkom zajednicom i Grad Ivanec bili smo prije godinu i nešto čitali o 100, 200 autobusa da će biti dovedeno u Ivanec. Gdje je to stalo i da li se uopće, nadam se da ne bude sada rekli da se u izbornim kampanjama svašta govori.

**Milorad Batinić**: Ja to nisam rekao 100, 200 autobusa, to sigurno ne, ako je netko rekao neka taj odgovori na pitanje.

**Ljudvek Cikač:** Onda se samo zadržimo na ovom dijelu brendiranja, na suveniru. Podsjećam vas, kad smo vas pitali za turistički ured rekli ste da za to nema novaca da se to treba platiti, a vidim i to nam je posebno drago da se u ovoj novoj zgradi predviđa da će biti i turistički ured i na natječaju su odobrena financijska sredstva, to me raduje. Još jedan naš prijedlog koji je naišao kod vas na odobravanje.

**Milorad Batinić**: Vidite da se oprema Turističko informativni centar, tu je Turistička zajednica kandidirala u Muzeju, u prostoru Muzeja, a jednako tako energetski se obnavlja stara zgrada što je jedina ostala od povijesne građevine starog grada kao gospodarski dio. To će se pretvoriti u turističko informativni centar. Tu je još dodatno opremanje kad budu završeni građevinski radovi, tako da zaokružujemo priču. Nadam se da će ovo u Muzeju biti, radi se samo o opremi i vrlo malo građevinskih radova, tada će biti prezentacija suvenira, a do tad se strpite. Ne bi željeli prije izlaziti s time, tada ćete biti naravno i kao vijećnici svi skupa pozvani na to.

1. **Ljudvek Cikač**: Pitanje predsjedniku Gradskog vijeća, vidite da sa svim tim papirima imamo svi problema. Možda se u nekoj skoroj budućnosti planira održavanje sjednica tamo gdje je i mjesto, u gradskoj vijećnici?

**Zdenko Đuras:** Razgovarali smo o toj temi i zbog trenutne i epidemiološke situacije, a i ako se dobro sjećam pobrojali smo sjedeća mjesta u našoj gradskoj vijećnici, negdje je 24 mjesta, a nas je danas tu nešto preko 30, tako da smo prostorno malo limitirani. Razmotrit ćemo vaše prijedloge, ali za sada sjednice Vijeća održavat će se ovdje, u kino dvorani.

1. **Miroslav Rohtek**: U pogledu najavljenog rasta cijene energenata jasno nam je da ćemo svi morati uvesti mjere štednje u vidu smanjenja potrošnje plina i struje. S obzirom da režijske troškove građevina koje su pod ingerencijom Grada Ivanca plaćaju svi građani i mi zajedno, pitanje moje glasi da li Grad razmišlja o kakvim smjernicama za štednju energije u Gradu, društvenim domovima, dječjim vrtićima, knjižnici i sl.

**Milorad Batinić:** Prije tri, četiri tjedna gradske službe su izradile program odnosno smjernice mjera ušteda na gradskim objektima, gradska vijećnica, društveni domovi, prema korisnicima koji su također u proračunu. Dječji vrtić, iako tu nismo ulazili u nekakve radikalne mjere, naprosto radi se o djeci. Što se tiče Knjižnice jednako tako i svih gradskih prostora koje Grad koristi, mjere štednje propisane su od poželjne temperature koja mora biti, a vijećima mjesnih odbora odnosno upraviteljima domovima također će to biti proslijeđeno i biti će izvješeno tako da svi korisnici mogu poštivati te mjere

1. **Nikola Sedlar**: Ivkom d.d., inspekcijski nadzor. Još prije 19. sjednice smo tražili da li možemo dobiti pisano izvješće tog inspekcijskog nadzora jer znamo da je bilo objavljeno u Ivanečkim novinama da se ponovno vrši pritisak na Ivkom d.d. Do danas, do 21. sjednice, i više od dva mjeseca još uvijek nismo dobili taj dokument pa me zanima gdje je to zapelo i zašto još uvijek to nismo dobili.

**Milorad Batinić:** Koliko se sjećam na onom zadnjem Međustranačkom vijeću dobili ste kompletnu informaciju oko provedenog inspekcijskog nadzora. Konzultirao sam se i sa službom i sa pravnom službom u Ivkom-u nakon toga, tako je bilo rečeno i u ovoj situaciji nisam voljan dati te dokumente. Sve što je bilo u tom inspekcijskom nalazu, moram još konzultirati da budem iskren jer vrlo dobro znate da se dobije spor na upravnom sudu. Nema ništa tajnoga u tim dokumentima, međutim bilo je izneseno i na tom Međustranačkom sastanku dosta osobnih podataka. Pravnici su imali dilemu da li trebate potpisati kao nekakav dokument da će to ostati isključivo za vas, ne za javnost. Radi se, nema nikakvih novih nalaza, osim onoga što je bilo prošle godine, kada se iz Grada Varaždina inspekcija, Grad Varaždin je bio taj koji je tužio Ivkom, prijava protiv pokrenuta, inspekcijski nadzor naložila je, prihvat otpada s područja drugih JLS-ova, ne s područja koncesije Ivkom-a. Dalje znate priču, Ivkom se žalio i stvar je još uvijek na žalost na Visokom upravnom sudu. U međuvremenu inspekcija dolazi u nadzor i nema nikakvih novina. Još jednom ću provjeriti što se tiče nalaza inspekcije i ukoliko pravne službe Ivkom-a prihvate da je to moguće uz ogradu da je isključivo za vas, da nije za javnost, ne znam, tako sam dobio odgovor. Ukoliko je, dobit ćete bez ikakve brige. Ukoliko radi zaštite osobnih podataka treba poštivati, tada ćete dobiti mogućnost uvida u Ivkom-u, ali ne iznositi, ne kopirati, tako je meni bilo preneseno.

1. **Nikola Sedlar**: Udruga za šport i rekreaciju iz Stažnjevca, mi smo još 21.7. poslali detaljan plan za uređenje travnatog igrališta u Stažnjevcu. Do dana današnjeg nismo dobili nikakav odgovor da li pozitivan, da li negativni, da li Udruga smije krenuti u rekonstrukciju travnjaka. Detaljno smo obrazložili kojim tokom bi to trebalo krenuti zato jer planiramo iduće godine jednu veću manifestaciju. Jako nam je bitno da krenemo što prije u uređenje. Dobili smo odgovor da su godišnji, da vlasti nema, da vaš zamjenik o tome ne može odlučiti. Godišnji su davno prošli pa vas molim da li se može taj postupak ubrzati radi same realizacije projekta.

**Milorad Batinić:** Da, dobili smo dopis. Vi želite aktivirati treće sportsko igralište u Stažnjevcu. Stažnjevec ima asfaltirano malonogometno igralište u sklopu stare škole odnosno doma, dječje igralište koje je funkcijska cjelina. Kod Vinskog potoka otkupili smo zemljište na inicijativu i Udruge tada i Mjesnog odbora za održavanje stažnjevečkih susreta. Bio je to dugi proces i otkupa i legalizacije i svega skupa. Tamo je u planu, moramo osigurati određenu dodatnu infrastrukturu i sada vi tražite aktiviranje trećeg igrališta, to je nekada bilo koliko pamtim nogometno igralište, livada koja se kosi. Moram biti iskren, napravit ću sastanak s Udrugom, s Vijećem mjesnog odbora i vidjet ćemo da li je ta investicija primjerena odnosno koliki je to interes Grada, a koliko je to isključivo želja Udruge. Moramo biti racionalni. Vi ste napisali tamo neke troškove, ali sad neću naglabati koji su to troškovi. Međutim, smatram da moramo biti racionalni ili se strpjeti do nekih boljih vremena.

1. **Nikola Sedlar**: Do sada je uvijek bila praksa da se Međustranačko vijeće održavalo. Zanima nas sve vijećnike i stranke koje su u Gradskom vijeću iz kojeg razloga nije sazvano Međustranačko vijeće prije ove sjednice jer smo se do sada uvijek sastajali. Nadamo da se to nije po onome što ste vi rekli da na Međustranačkom vijeću nisu ispoštovani neki dogovori koji su bili tamo dogovoreni. Znamo da Međustranačko vijeće nema nikakvu moć odlučivanja, ali smo razgovarali o točkama dnevnog reda idućeg Gradskog vijeća. Čudno mi je da ako vi ne želite sudjelovati u Međustranačkom vijeću, da vi možete sebi uzeti za pravo da ga ne sazivate. Ako vi ne želite sudjelovati, vaša Nezavisna lista, više u Međustranačkom vijeću, onda to recite javno pa ćemo se mi ostale stranke organizirati da bismo se mogli pripremiti do sjednice Gradskog vijeća.

**Milorad Batinić:** Članak Poslovnika 101. i 102. govori da predsjednici stranačkih listi i klubova vijećnika te predstavnici lista birača zastupljenih u Gradskom vijeću, mogu osnovati, formirati Međustranačko vijeće. Znači, prijedlog za sazivanje mogu dati i gradonačelnik i natpolovična većina. U Vijeću mogu sudjelovati i gradonačelnik i predsjednik ili njegovi zamjenici. Na zadnjem Međustranačkom vijeću odnosno sjednici Gradskog vijeća izigrali ste povjerenje u Međustranačko vijeće. Članak 102. Međustranačko vijeće stavove o određenim pitanjima zauzima putem usuglašavanja i konsenzusa. Ne znači da se moramo oko svega složiti. Sjetite se šta je bilo. Naprosto, izigrali ste povjerenje. Nezavisna lista ne želi više sudjelovati u radu Međustranačkog vijeća, a vi ostali imate puno pravo sazvati sjednicu, dobit ćete prostor i možete održati Međustranačko vijeće.

1. **Kristina Geci Smoljo**: Radi se naime o problemu zapuštenih poljoprivrednih površina na području grada Ivanca i problemu zapuštenih vinograda. Svi smo upoznati s činjenicom da postoji zakonska obveza vlasnika poljoprivrednih površina da čiste i održavaju svoje poljoprivredne površine. Svjedoci smo zapuštenih površina, ukoliko ulazimo u grad Ivanec iz bilo kojeg smjera možemo vidjeti jako puno takvih površina. Sve je veće negodovanje građana koji se također susreću s tom problematikom u svakodnevnom životu i oni se dosta žale na te probleme. Interesira me koji se konkretni postupci poduzimaju vezano za navedenu problematiku od strane komunalnog odnosno poljoprivrednog redarstva?

**Milorad Batinić**: Vi znate i ovo Vijeće na neki način je potvrdilo Odluku o sistematizaciji kada smo zapošljavali poljoprivrednog redara upravo iz tog razloga da se na neki način pokuša doskočiti tome da se prisili građane na uredno ispunjavanje svojih obaveza kao vlasnika nekretnina, da li je to košnja, da li je to obrada, kako, na koji način, da se ne zapuštaju parcele. Činjenica je da je moj stav prema komunalnom redarstvu i poljoprivrednom redarstvu unatrag dvije godine, prvu godinu je bilo da se ide dobronamjerno sa upozorenjima, ne penalizacija, ne po trećim osobama jer smatrao sam da se samim zapošljavanjem poljoprivrednog redara, o tome smo dosta bili pisali, govorilo se, da će se ljudi probuditi i da će postati ozbiljniji, odgovorniji. Što se tiče postupanja, prošle godine imam statistiku, ima u izvješću gradonačelnika, prošle godine 770 postupanja. Sada, ako uzmete da raspoloživo vrijeme je 220 radnih dana, to je više nego puta tri postupanja dnevno. Postupanje ne znači samo otići na teren, nego kompletnu dokumentaciju napraviti, što treba napraviti. Zbog neuređenih, zapuštenih površina velika većina vlasnika odradi u svojoj režiji, međutim jedan dio vlasnika, manji na sreću, su neposlušni i to obično su recidivisti i tada smo mi prisiljeni raditi izvršenje putem treće osobe i naplaćujemo od njih. Tu je isto tako jedan veliki problem, pogotovo u građevinskom području što se tiče imovinsko pravnih odnosa. Ne možete doći do vlasnika, vlasnike smo čak tražili putem ambasada. Mislim da je zadnja bila u Njemačkoj, znam da je bilo i u Južnoj Americi, to su procesi koji traju, a ne smijemo ući na privatno vlasništvo. To je sporost u tome dijelu, ali ne našoj krivnjom. Za zapuštene vinograde, ako se uoči zaraza predmet moramo proslijediti inspekcijskoj službi odnosno poljoprivrednoj inspekciji u Varaždin. Mi ne možemo tu postupati, nego se šalje dalje i to se uredno radi. Naravno, i dalje ima veliki broj površina koje su zapuštene. Morate shvatiti da bi mi trebali imati vjerujem makar još tri poljoprivredna redara, s obzirom na površinu. Međutim, ono što nekako imam osjećaj, mislim da me osjećaj ne vara da je sve više ljudi koji ipak održavaju svoje parcele. Imamo nekakav, nije nešto radikalno puno, ali mislim da sve više ljudi svoje parcele drži u redu, odnosno da imamo sve manje parcela koje su zapuštene. Imamo i onih koje vidimo, međutim postoje mogućnosti ostavljanja jedne godine na ugaru, znači da se ništa ne radi, pa onda sljedeće godine malčiraju, kose ili zaoravaju.

Predsjednik Vijeća konstatira da su zatraženi dopunski usmeni odgovori od strane vijećnika Ljudveka Cikača, Nikole Sedlara i Kristine Geci Smoljo:

**Ljudvek Cikač**: Ovog puta je gradonačelnik bio konkretniji u odgovorima na moja pitanja. Samo bih htio reči da nitko ništa ne svojata i da ja slušam na sjednicama, možda ne čitam sve stavke u novinama i ne slušam stalno radio. Nije tu riječ o svojatanju, nego samo o činjenicama. Vi ste lani rekli da je turistički ured preskupi i prošli put ste vi za ove mjere za koje sam vidio da ste ih objavili rekli da bi urušile sustav. Dakle, nitko ništa ne svojata. Ako mi predložimo nešto vama ili vi nama, ako je nešto u redu, najnormalnije je da jedan drugoga prihvatimo i da o tome razgovaramo. Vi puno toga pričate, vi ste ovo, vi ste ovo, ima tu među tim svim stvarima neke stvari koje ste možda i previše svojatali pa takve stvari ne bi trebali dizati na razinu, jer mislim da smo u ovom Gradskom vijeću došli do, dozvolite riječi, konsenzusa u svim važnim stvarima i mislim da ovakva nekakva svojatanja to nikome nije u cilju. Red je ako čovjek nešto kaže pa ja to prihvatim, ja uvijek volim reči. Drago mi je da je danas gradonačelnik na većinu mojih pitanja dao korektne i cjelovitije odgovore.

**Milorad Batinić**: Ne radi se o mojem svojatanju, nego se radi o tome da ja uvijek slušam što kažu vijećnici. Međutim, ono što sam čuo i što mi je ušlo u uho, oslobodite plaćanja komunalne naknade, nemojte da građani plaćaju vodu, da plaćaju smeće, maknite prirez, oslobodite svega. Naravno da to urušava sustav, to je bio moj komentar.

**Nikola Sedlar:** Na prvo pitanje da još uvijek vi kao gradonačelnik i Ivkom d.d. niste odlučili da li mi taj dokument možemo dobiti ili ne, da li moramo potpisati o tajnosti podataka ili ne, to mi je zaista čudno da taj proces toliko traje i koliko su te informacije u tom inspekcijskom nadzoru povjerljive da ih mi ne smijemo dobiti, a vi ste imali bombastičan naslov u Ivanečkim novinama. Ovo drugo, za treće sportsko igralište u Stažnjevcu, ja kao osoba koja se cijeli život bavi sportom ne mogu vjerovati da netko tko želi raditi i ima volje i ima ideju dugoročno kako se baviti sportom, tj. rekreacijom da je to sad odjednom toliko veliki problem za Grad, a u samom dopisu smo naveli da bi 80% poslova udruga odradila sama, Grad Ivanec je trebao sudjelovati u jednom manjem obimu, ali očito je bolje da raste grmlje i da se trava tri put godišnje kosi, nego da se stanovnici rekreiraju, ali očito ima razlog zašto se neki mjesni odbori, neke udruge stavljaju sa strane, a neke se veličaju. Što se tiče da smo izigrali povjerenje, nismo mi izigrali povjerenje, mi smo samo u tom trenutku napravili ono što smo mislili da je ispravno i slažem se s vama, puno puta se ne slažemo, ali sad se slažemo. Ne moramo se mi složiti oko svega, ali morate i vi shvatiti da imate političku situaciju u kojoj vi niste apsolutni vladar i većina jer nemate većinu pa se morate i vi malo prilagoditi nekim drugim željama i zahtjevima.

**Milorad Batinić**: Rekao sam da ćemo procijeniti jer to nije samo jednokratno ulaganje. Vi morate znati da postoji dokument koji definira kako, na koji način se upravlja imovinom Grada. Jednako tako, namjerno sam spomenuo radi ostalih vijećnika koji možda nemaju, da imate asfaltirano igralište, imate jedno travnato igralište na jednoj vrhunskoj lokaciji, a sad bi i treće, dok neki mjesni odbori nemaju još ni igralište, o tome govorim. Što se tiče vaše inicijative, nemam ja ništa protiv. Ukoliko spoznamo da će to ići, u redu, ukoliko ne, tada morate zatražiti suglasnost jer radi se o gradskom zemljištu. U vezi ovoga za Ivkom, mislim da sam bio vrlo jasan. Morate shvatiti da postoje određeni dokumenti gdje postoje osobni podaci i ako taj osobni podatak izađe van neovlašteno, onda je kriv onaj koji vam ga je dao. U potpunosti razumijem pravnu službu u Ivkom-u d.d. Što se tiče povjerenja, da, izigrali ste povjerenje, zašto da vam vjerujem više, zašto. Jednako tako, vi imate mogućnosti kao što je navedeno u Poslovniku da možete samostalno održati. Ja više ne želim u toj farsi sudjelovati. To da se promijenila politička klima, nije se promijenila, odnosno odnos snaga, mi to vrlo lako možemo u narednih mjesec - dva, isto tako promijeniti na drugu stranu, isto tako, vrlo lako. Postoje izbori.

**Kristina Geci Smoljo**: Ne morate odgovarati, samo bih dala komentar na vaš odgovor vezano za broj predmeta koji ste naveli da su u obradi i koji je dosta veliki broj. Očekujem da zapravo svi mi ćemo biti svjedoci da će se ti predmeti riješiti i da ta problematika ide u pozitivnom smjeru. Znači, da bude sve manje zapravo zapuštenih površina, a vezano za ugar, ugar koji ide godinu dana tada gore zapravo narastu drva, trogodišnja, četverogodišnja, koja prerastaju u šumu. Znači, govorim o višegodišnjim stablima koja rastu već nekoliko godina, tako u pravilu nije problematika jedne godine, nego više godina. Želim samo se nadovezati oko ulaska u grad Ivanec sa svih područja da zapravo to na neki način predstavlja našu sliku, sliku našeg grada, tako da je zapravo moje pitanje bilo usmjereno u svrhu da se na neki način taj ulaz u grad popravi i da nemamo negativne primjere odnosno komentare u budućem smjeru kako se razvija grad, na ulaze u grad kroz zapuštene površine.

**Milorad Batinić:** Potpuno se slažem s vama. Naime, zašto sam spomenuo ugar. Upravo jer je bila na relaciji Ivanec – Lepoglava uz samu državnu cestu jedna livada, bivša oranica, koja je ostavljena na ugaru i dobili smo prijavu za nju. Znači, od građana jer susjed je imao trnje i svašta, a veli zašto ovaj to ne očisti, onda smo mu morali, službe su mu objasnile da se radi o zemljištu koje je na ugaru jednu godinu.

Predsjednik zaključuje aktualni sat i prelazi na utvrđene točke dnevnog reda.

**TOČKA 1.**

**Zapisnik s 19. sjednice Gradskog vijeća Grada Ivanca održane**

**14. srpnja 2022. godine**

Na upit predsjednika da li ima primjedaba na Zapisnik, istih nije bilo pa se prelazi na glasovanje.

Nakon provedenog glasanja predsjednik Vijeća konstatira da je Zapisnik s 19. sjednice Gradskog vijeća Grada Ivanca održane 14. srpnja 2022. godine, bez primjedaba, jednoglasno s 14 glasova „za“ usvojen.

**TOČKA 2.**

**Financijsko izvješće trgovačkog društva Čistoća d.o.o. za razdoblje**

**01.01.2021. - 31.12.2021. godine**

Predsjednik Vijeća konstatira da se sjednici nije odazvao predlagatelj točke 2. ove sjednice, tj. predstavnik tvrtke Čistoća d.o.o. Varaždin te predlaže da se točka skine s dnevnog reda.

Predsjednik stavlja prijedlog da se točka 2. Financijsko izvješće trgovačkog društva Čistoća d.o.o. za razdoblje 01.01.2021. – 31.12.2021. godine skine s dnevnog reda na glasovanje.

Nakon provedenog glasanja predsjednik Vijeća konstatira da je jednoglasno, s 14 glasova „za“,  utvrđeno da se točka 2. Financijsko izvješće trgovačkog društva Čistoća d.o.o. za razdoblje 01.01.2021 – 31.12.2021. godine skine s dnevnog reda i uvrsti na sljedeću sjednicu Gradskog vijeća.

**TOČKA 3.**

**Financijsko izvješće trgovačkog društva Varkom d.d. za razdoblje**

**01.01.2021. - 31.12.2021. godine**

Predsjednik Vijeća konstatira da se sjednici nije odazvao predlagatelj točke 3. ove sjednice, tj. predstavnik tvrtke Varkom d.d. Varaždin te predlaže da se točka skine s dnevnog reda.

Predsjednik stavlja prijedlog da se točka 3. Financijsko izvješće trgovačkog društva Varkom d.d. za razdoblje 01.01.2021. – 31.12.2021. godine skine s dnevnog reda na glasovanje.

Nakon provedenog glasanja predsjednik Vijeća konstatira da je jednoglasno, s 14 glasova „za“,  utvrđeno da se točka 3. Financijsko izvješće trgovačkog društva Varkom d.d. za razdoblje 01.01.2021 – 31.12.2021. godine skine s dnevnog reda i uvrsti na sljedeću sjednicu Gradskog vijeća.

**TOČKA 4.**

**Financijsko izvješće trgovačkog društva Ivkom d.d. za razdoblje**

 **01.01.2021. -31.12.2021. godine**

Uvodno obrazloženje podnio je Edo Rajh – direktor trgovačkog društva Ivkom d.d.: U materijalima za sjednicu Gradskog vijeća je izvješće koje je bilo već i na Nadzornom odboru i Nadzorni odbor ga je prihvatio za 2021. godinu. Isto tako, Skupština društva u kojoj su svi predstavnici vlasti, znači svi JLS. Mislim da nema potreba za nekakvo dodatno obrazloženje jer je iz Izvješća sve jasno.

Otvorena je rasprava.

Predsjednik konstatira da je prijavu za raspravu po ovoj točki dnevnog reda podnio vijećnik Nikola Sedlar – Klub vijećnika HDZ-a, HSU-a i HNS-a.

Nikola Sedlar: Iz izvješća se dalo iščitati da je do sada Ivkom imao zaposlene 83 osobe, a sada je zaposleno 87 osoba pa nas zanima zbog čega je došlo do povećanja zaposlenja i na koja radna mjesta. Zanima nas i pozajmica Ivkom-Vodama u iznosu 500 tisuća kuna iz kojih razloga je odobrena.

Edo Rajh: Najviše u zelenim površinama, mi smo do tada imali nekakvu situaciju da smo kosili oko 90 tisuća kvadratnih metara. Kad smo dobili u nadležnost košnju mjesnih odbora, to je bilo još oko 80 tisuća kvadrata, tu smo morali određeni ljudi još zaposliti da to možemo obaviti. Svako radno mjesto, ne znam da li ću baš pogoditi, ali u određenom administrativnom dijelu bilo je potrebe, u računovodstveno financijskom sektoru i u sektoru mehanizacije, odnosno voznog parka i održavanja te smo procijenili da ti ljudi trebaju i da će donijeti kvalitetu u poslovanju tvrtke. Kao što vidite rezultat je i dalje ostao pozitivan kao što je bio i 2020. godine, s time da vodimo računa, uvodimo određene radne naloge, poboljšavamo mehanizaciju i pokušavamo napraviti uštede u samoj nabavi materijala koliko možemo u odnosu na ovaj porast cijena. Isto tako, i energenata i drugih stvari. Pokušavamo to dovesti na jednu korektnu razinu organizacijskog poslovanja. Ivkom – Vode je bio u potrebi radi financiranja svojih određenih potreba, projekata, dakle kako je bio gubitaš teško da se mogao obratiti banci za pozajmicu, Ivkom d.d. je bio likvidan i u tom trenutku je ocjenjeno i od strane tada Upravnog odbora da se ta pozajmica Ivkom-Vodama može napraviti. Isto smo radili i ranijih godina kad je Ivkom-Plin prije trebao određene stvari, kad se našao u udaru likvidnosti, kad je trebao zakupiti plin, platiti plin, pa kad je uspio to prodati, naplatiti, to je vraćao. U međuvremenu je i došlo do povrata tih 500 tisuća kuna, tako da to danas više nije aktualno. Sve je bilo po pravilima struke uz određenu kamatu, onako kako to treba biti prema Ivkom-Vodama i sve je to riješeno. Danas toga više nema.

Predsjednik Vijeća konstatira da više nema prijavljenih za raspravu, zaključuje raspravu te se prelazi na glasovanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet

**Z A K L J U Č A K**

Prihvaća se Financijsko izvješćetrgovačkog društva Ivkom d.d. za razdoblje 01.01.2021. do 31.12.2021. godine.

**TOČKA 5.**

**Financijsko izvješće trgovačkog društva Ivkom-Vode d.o.o. za razdoblje 01.01.2021. - 31.12.2021. godine**

Uvodno obrazloženje podnio je Ranko Zbodulja – direktor trgovačkog društva Ivkom-Vode d.o.o.: Kao i prethodni direktor trgovačkog društva d.d. isto tako direktor društva Ivkom-Vode d.o.o. mogu reči da je ovo izvješće prošlo kroz institucije Nadzornog odbora i Skupštine i prihvaćeno je. Tamo su bili i predstavnici Grada Ivanca u Nadzornom odboru i u Skupštini. Vidljiva su sva izvješća u tom financijskom dijelu. Isto tako, i program koji je predviđen za izvođenje određenih investicija. Moram reči da je situacija financijska što se tiče računa dobiti i gubitka iskazana sa gubitkom, što je već, na žalost, dugi niz godina problem u Ivkom-Vodama. Međutim, moramo znati da je distribucija vode također jedna socijalna kategorija gdje je takva reakcija naših vlasnika bila normalna. Međutim, daljnje nekakvo poslovanje s takvim statusom gubitaša nije moguće pa u narednom periodu smo uzeli si obavezu da taj dio ispravimo kroz nekakvu racionalizaciju poslovanja u nekoliko segmenata. Tako da o tim daljnjim planovima koji će biti, ovo je točka, rasprava o prošloj godini. Mogu odmah najaviti u nekakvim sljedećim potezima i sljedećim razdobljima bi se morala ta situacija popraviti jer radili smo na nekoliko točaka racionalizacije. U Upravi sam od 1.11.2021. godine, znači dva mjeseca u toj godini, a za ovu godinu ako ima ovom prilikom nekakvih pitanja odgovorit ću na njih.

Otvorena je rasprava.

Predsjednik konstatira da je prijavu za raspravu po ovoj točki dnevnog reda podnio vijećnik Nikola Sedlar – Klub vijećnika HDZ-a, HSU-a i HNS-a.

Nikola Sedlar: Drago mi je da je danas tu i gosp. Rajh i gosp. Zdobulja. Iskreno, malo smo se mi vijećnici pogledali međusobno kad smo čuli komentare gosp. Zdobulja iz jednog jedinog razloga jer do sada znate svi da ste i vi, gradonačelniče, prezentirali da je u Ivkom-Vodama situacija bajna, a sad smo zapravo čuli da situacija baš i nije takva kakvom ste je vi prezentirali, dok ste vi cijelo vrijeme govorili da taj kumulativni gubitak koji se stvara u Ivkom-Vodama je normalno poslovanje, što smo mi od prvog dana govorili da nije normalno poslovanje i sad nam je samo gosp. Zbodulja dao još jednu bubu u uho da se moramo zapitati kakva je budućnost Ivkom-Voda. Sve je rečeno, sve ste čuli. Iz ovog izvješće me zanima pokriće gubitka za 2021. godinu, gubitak je 396.985,86 kuna pa me zanima na što se točno gubitak odnosi.

Ranko Zbodulja: Račun dobiti i gubitka je samo jedan od pokazatelja poslovanja i to financijskog dijela. Ima i drugih pokazatelja, to je likvidnost, status firme i neki drugi pokazatelji. Što se tiče ovog samog računa dobiti i gubitka znate koji je to iznos, to je razlika između prihoda i rashoda. Možemo komentirati kakvi su prihodi, kakvi su rashodi. Taj gubitak koji je nastao pokrivao se iz rezervi, znamo to je i napisano u tom dokumentu kojeg imate na raspravi. Rezerve su dostatne da su pokrivaju i ono što sam naveo u uvodu to je bila odluka na kraju naših vlasnika prijašnjih. Ne mogu komentirali prijašnju upravu i njihove odluke. Ono što sam najavio odmah u ovoj raspravi za sljedeći period krenuli smo u određenu racionalizaciju gdje smo uveli nekoliko stvari koje mislimo popraviti i onda ćemo nakon toga raspravljati, imamo kroz neko razdoblje i sjednicu Nadzornog odbora gdje se priprema jedan financijski međurezultat od nekih 8 ili 9 mjeseci gdje ćemo imamo neku raspravu pa ćemo dalje vidjeti kojim smjerom to ide. Ovo da je firma stabilna i da posluje, da imamo projekte koje provodimo, taj dio je sigurno u redu, a ovaj dio kako sam i naglasio opet, račun dobiti i gubitka je jedan od pokazatelja stabilnosti firme i nije jedini. Znam da mi pružamo uslugu na području Grada Ivanca i ostalih pet JLS-a i da građani moraju na neki način biti zadovoljni s našom odlukom jer to su određeni pokazatelji reakcije na probleme i isto tako i na projekte koji se traže u određenim JLS-ima. Ovaj račun dobiti i gubitka na žalost je jedan detalj ako pogledate u ovim financijskim izvješćima gdje se nama povećava amortizacija koja je trošak. Ta amortizacija nastaje iz razloga, na žalost, takav je rezultat, mi iz godine u godinu provodimo velike projekte koji nam kasne kad ih aktiviramo, ulaze u amortizacijski trošak koji je zakonska kategorija i on je trošak, a mi prihoda nemamo za taj trošak da ga pokrijemo, jedino možemo smanjivati ostale troškove i to na neki način smo vidjeli ovdje iz razlike 2021. i 2020. da smo smanjili materijalne troškove. Međutim, ako mi smanjujemo materijalne troškove to ne donosi željeni rezultat jer nije u onom principu takvog poslovanja, padamo i onda je u jednom momentu upitan opstanak takve firme. Moramo jedanput doći i do toga da imamo izjednačene, izbalansirane i prihode i rashode. To je što se tiče računa dobiti i gubitka. Nekakvi naknadni razvoj će biti vidljiv nakon nekog perioda.

Milorad Batinić: Volim kad se prihvaćaju ideje, volim kada se prihvati kao svoje pa čak i kad se to malo zamaskira, ali ne volim kad se iznose neistine. Nikada nisam rekao da je situacija u Ivkom d.d. i Ivkom-Vodama bajna. Ako hoćemo biti ozbiljni, onda idemo konstatirati i reči ono što je. Puno puta kad je bila rasprava ili u javnosti cijena voda je ta, uvijek je bila i uvijek je bila u statusu i Nadzornog odbora i Skupštine, u Gradu Ivancu i ostalih članova Skupštine, znači ne kao socijalna kategorija, nego da pokriva, da bude pozitivna nula. Sa svim ovim investicijama koje su rađene unatrag od 2011., 12., povećava se stopa izdvajanja za amortizaciju. Tvrtka ima na računu toliko novaca, likvidnost nije upitna, što smatram da je bitno. Tako će i ostati. Što se tiče budućnosti, na žalost, budućnost Ivkom-Voda ovisi u velikoj mjeri o samim zaposlenicima, kako će voditi firmu, to ne sumnjam, kadrovski su ekipirani, znaju posao koji rade, radi se program racionalizacije, ušteda, što je svakako nužno nakon određenog vremena, radi se program smanjenja gubitaka na vodoopskrbnom sustavu jer stari vodoopskrbni sustav, naravno čim su gubici, to je trošak. Međutim, budućnost tvrtke Ivkom-Vode u ovom trenutku, na žalost, znate o kome ovisi. O Ustavnom sudu i o Vladi HDZ-a.

Predsjednik Vijeća konstatira da više nema prijavljenih za raspravu, zaključuje raspravu te se prelazi na glasovanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet

**Z A K L J U Č A K**

Prihvaća se Financijsko izvješćetrgovačkog društva Ivkom-Vode d.o.o. za razdoblje 01.01.2021. do 31.12.2021. godine.

**TOČKA 6.**

**Financijsko izvješće trgovačkog društva Poslovna zona Ivanec d.o.o.**

**za razdoblje 01.01.2021. - 31.12.2021. godine**

Uvodno obrazloženje podnijela je Lana Labaš – direktorica Poslovne zone Ivanec d.o.o.: Kao i direktori trgovačkih društva prije mene, iskoristit ću priliku i uvodno vam skrenuti pozornost na cjelokupni materijal koji smo dali na Vijeće. Nekako se trudim svaki put, svake godine, davati na Vijeće materijal koji prelazi onu neku zakonsku obavezu, dakle, osim financijskih pokazatelja i zapisnika sa Skupštine na kojoj su ti dokumenti prihvaćeni, uvijek dajemo i pismeno izvješće s pokazateljima aktivnosti. Ove godine sam ga još malo i pojačala sa ustvari detaljnijim pregledom aktivnosti s kojima se mi bavimo. Nekako se zapravo iz Vijeća u Vijeća više bavimo možda samo s jednim segmentom našeg poslovanja, a to su EU fondovi. Nama Grad Ivanec već evo sad i više od desetak godina povjerava poslove koji su puno širi zapravo od pripreme i provedbe EU projekata, tako da cjelokupno gospodarstvo, poduzetništvo, od unazad dvije godine i turizam je u segmentu naše djelatnosti. Mi smo poslovali u 2021. s dobiti i to je nama niz od deset godina da pozitivno poslujemo, zahvaljujući aktivnostima koje provodimo za potrebe Grada Ivanca pa nas onda Grad Ivanec financijski u većem dijelu i prati.

Otvorena je rasprava.

Predsjednik konstatira da je prijavu za raspravu po ovoj točki dnevnog reda podnio vijećnik Nikola Sedlar – Klub vijećnika HDZ-a, HSU-a i HNS-a.

Nikola Sedlar: Vezano za Poslovnu zonu i Projektni ured iščitali smo da su napravljena 43 projekta, ispravite nas ako je nešto više, za potrebe udruga, Grada, OPG-ova i tvrtke na području grada, za koje je utrošeno 547 sati. Zanima nas je koliko je tih projekata pozitivno realizirano, a koliko je bilo odbačeno nakon prijave ili koliko ih je još možda u tijeku. Pošto ste dobili tu zadaću da razvijate brend Grada Ivanca i pomažete Turističkoj zajednici, zanima nas, isto smo iščitali da je podosta vremena utrošeno na to, koliko se povećao broj turista u odnosu na prijašnje godine na području Grada Ivanca. Također smo malo prije čuli da je u izradi suvenir koji je još uvijek također tajna, znači saznat ćemo pet do dvanaest kakav je suvenir tako da ne možemo utjecati na izradu tog suvenira, neke sugestije, ali očito je puno toga tajanstveno u Gradu Ivancu, pa će i suvenir ostati tajna. Zanima nas samo da li ste ikad razmišljali o restauraciji prve putujuće trgovine na području Grada Ivanca, dakle znamo svi da je Grad Ivanec prvi u Hrvatskoj, tj. u bivšoj Jugoslaviji, u bivšoj državi, imao putujuću trgovinu koja po zadnjim informacijama stoji na dvorištu Ivkom-a d.d., propada. Da li se razmišlja o tome da se to kombi vozilo restaurira i da se iskoristi u turističke svrhe. Također, sad ćemo vam mi reči naš prijedlog suvenira, nije tajna, jer mi ništa ne tajimo, da se obnovi mali kamiončić privjesak, svatko može staviti na ključeve, može nositi sa sobom, gore napisati Grad Ivanec, jer nekako dobra situacija, mi ne budemo tajili mi ćemo dati konkretan prijedlog vezano za suvenir Grada Ivanca, koji mislimo da ga se mnogi stariji Ivančani sjećaju, a mlađi bi se trebali prisjetiti toga. Također mi je žao da nikad, vidim da puno vremena ulažete u to brendiranje Grada Ivanca, zašto se nikad nije tu pojavio predsjednik Turističke zajednice, očito on smatra da on ne treba tu doći. Već dugo, dugo, namjerno ga prozivamo, pa mogao je izdvojiti vremena za jednu sjednicu pa doći objasniti on svoju viziju razvoja turizma na području Grada Ivanca. Također nas zanima direktorica vaše radno vrijeme, da li je fiksno ili je klizno.

Lana Labaš: Prvo bih odgovorila na ova pitanja koja su direktno vezana uz Poslovnu zonu. Neka pitanja tu koja su bila upućena nisu vezana direktno za djelatnost Poslovne zone. Mislim da su upućena na adresu, odnosno trebala bi biti upućena na adresu možda Turističke zajednice, a na neka pitanja vezana pogotovo uz ovaj promotivni odnosno protokolarni suvenir, poklon Grada Ivanca je gradonačelnik već odgovorio. Što se tiče projekata, u izvješću sam dala statistiku koja se veže na pripremu i provedbu projekata, dakle mi smo ukupno imali četiri kategorije korisnika za koje smo izrađivali projekte u 2021. godini, to su zapravo naše stalne kategorije. Za njihove potrebe smo izradili 43 projekta, više od 50% projekata zapravo je odrađeno za udruge. Udruge, kao što vidite, na njih otpada dosta vremena. Osim samih tih projekata, mi se bavimo i sa izradom i promo materijala, bavimo se sa provedbom projekata, 23 projekta vodimo ukupne vrijednosti otprilike oko 21 milijun kuna. Pitanje vezano uz putujuću trgovinu, putujuća trgovina je projekat Turističke zajednice i u tom segmentu se mi nismo uključivali, nekako nastojimo, iako samo preuzeli aktivnosti vezane uz turizam, držimo se aktivnog brendiranja Grada Ivanca kao planinarskog grada, odnosno konkretno smo fokusirani bili u proteklih godinu i pol na potporu malim subjektima u turizmu, dakle, u prvom redu vežemo se na edukaciju i suport prema privatnim iznajmljivačima obzirom da nam je fokus povećati i pomoći i da se povećava broj smještanih objekata jer je to nekakav osnovni pokazatelj, neka osnovna aktivnost koja bi trebala zadržati veći broj ili u stvari dovesti veći broj turista i turiste duže zadržati u Ivancu. Konkretno, nemam sad tu kod sebe statistiku o broju dolazaka turista, obzirom da je to također jedan podatak koji zaista u ovom trenutku nisam niti očekivala konkretno niti takvo pitanje, obzirom da statistiku kao takvu također vodi Turistička zajednica. Zadnje pitanje je bilo vezano uz moje radno vrijeme. Moje radno vrijeme je službeno od 7 – 15 sati, ali obzirom da imamo dosta aktivnosti koje se vežu i van radnog vremena, radim sukladno potrebama, radim i u večernjim satima, kao recimo aktivnost koja je danas, a radim i puno od doma u nekim večernjim satima kad si pripremam projekte s kojima se bavim. Iskoristit ću poslovicu koju i gradonačelnik voli, radno vrijeme je 24 sata, naročito ako to zahtijevaju aktivnosti, a mi imamo puno aktivnosti koje se ne vežu uz fiksno radno vrijeme, nego se radi prema potrebi, radi se i vikendima ako su takve aktivnosti u toku, radi se i u nekim večernjim satima ako su to neki sastanci, ako su to neki skupovi poduzetnika, ako su to neke konferencije, poslovna putovanja i slično. Mogu nadopuniti ako nisam bila dovoljno precizna i ako ima još pitanja.

Predsjednik konstatira da su se za repliku javili vijećnici Nikola Sedlar i Ljudvek Cikač.

Replika Nikola Sedlar: S odgovorom sam ponovno zadovoljan, idemo reči, djelomično. Vidimo da se tu sad prebacuje odgovornost, nije odgovornost Projektnog ureda, nego Turističke zajednice. Turistička zajednica nije za ovo, duga priča o razvoju turizma na području Grada Ivanca, to smo već svi zaključili da tu svi prebacuju odgovornost jedni na druge očito. Vidjet ćemo što će se iz toga izroditi. Po nama bi direktna odgovornost za turizam na području Grada Ivanca trebala biti na Turističkoj zajednici, a ne da je to podijeljeno na više segmenta. Jedno je, direktorice, fiksno radno vrijeme, a drugo je radno vrijeme prema potrebi. Ja sam isto u službi koja ima fiksno radno vrijeme i ima i prema potrebi, prema tome od 7 do 15, znači u 7,00 treba biti na poslu, a u 15,00 se odjavljuje, a sve ovo ostalo je prema potrebama posla i zna se da se to drugačije obračunava i drugačije se evidentira.

Replika Ljudvek Cikač: Samo ću se kratko nadovezati na direktoricu. Stekli smo dojam da Poslovna zona radi sve za turizam u zadnjih nekoliko godinu i nešto pa možda i zato previše pitanja postavljamo vama, koja bi možda trebala biti kanalizirana prema nekome drugome. Što se tiče suradnje nas i nekih udruga koje su uključene u to, moramo reči da se ravnamo s vama da mi surađujemo, nekako smo se smo se naučili na Poslovnu zonu. Tu se slažem s kolegom Sedlarom da bi se trebalo točno utvrditi tko je nositelj nečega u turizmu, a zna se od kud to sve skupa kreče, zato možda neka pitanja su upućena i vama pa i gradonačelniku, koja bi trebala biti na neku drugu adresu upućena. Čisto jedno da ne mislite da kad se postavljaju ta pitanja o turizmu da je nešto drugo, razlog je samo to. Što se tiče ovih podataka o noćenjima, o boravku turista, potrudit ću se ja za iduću sjednicu pribavite iste pa da svi skupa to analiziramo.

Lana Labaš: Malo me možda i zateklo pitanje u smislu neka pitanja koja su vezana uz Turističku zajednicu. Mi imamo u stvari uputu od Grada Ivanca da je naš dio aktivnosti vezan uz aktivno brendiranje Ivanca kao planinarskog grada. Dakle, mi nismo širili djelatnost u smislu da sad ulazimo u modernizaciju i aktivnosti koje su Turističkoj zajednici propisane Zakonom. Veliki dio našeg posla je upravo to, aktivno brendiranje i kao što sam naglasila, mi smo poduzetnički centar. Dakle, naše aktivnosti su vezane i usmjerene prema poduzetnicima. Poduzetnici u turizmu su nama prioritetni privatni iznajmljivači. Da bi mi mogli prema njima pružiti kvalitetan suport odlučili smo krenuti s edukacijama, obzirom da se to pokazalo kao velika potreba i da imamo jako dobar odaziv. S tim edukacijama nastavljamo i nastavili smo cijelu ovu godinu. Za iduću godinu planiramo proširiti aktivnost, ali opet u segmentu tog partnerskog odnosa Grada, Poslovne zone i privatnih iznajmljivača odnosno subjekata u turizma. Zaista ne vidim i ne želim ulaziti u aktivnosti i preklapati se s aktivnostima Turističke zajednice. Nema tu sad direktora da se malo uključi u ovu diskusiju, ali zaista prebrojavati turiste, prebrojavati možda i broj autobusa koji dolaze u Ivanec, nekako ne vidim da je to naša uloga. Naša uloga i uloga Grada je da mi budemo institucionalna podrška na strani ponude, dakle naš dio posla da potpomažemo privatno poduzetništvo u turizmu, da stvaramo i kreiramo priliku da takvi poduzetnici u turizmu mogu ostvarivati dobit da im budemo suport, da im budemo i kroz program potpora, u konačnici, koje je Grad donio za turizam, vidim da je naša uloga takva. Ostalo sve zaista prepuštam Turističkoj zajednici. Turistička zajednica je ta koja se time bavi, to je njezina djelatnost. Mi smo u konačnici suport i Turističkoj zajednici. Ne ulazim sad u to, nije uopće tema sad Turistička zajednica, ali jednostavno zaista osjećam potrebu da pojasnim koja je uloga Poslovne zone u segmentu razvoja turizma i mi idemo u tom dijelu na strateško promišljanje turizma, da li suporta, da li pripreme projekta u turističkom sektoru, savjetovanje u smislu razvoja turističke djelatnosti i privatnog sektora i Grada. To je naša funkcija i to je ono čime se mi zapravo unazad godinu dana vrlo intenzivno bavimo, a bavit ćemo se još intenzivnije.

Milorad Batinić: Temeljem Zakona o lokalnoj samoupravi nadležnost Gradskog vijeća, predsjednik Turističke zajednice odnosno direktor nema obavezu ništa po ovom Gradskom vijeću da radi i da ga se pita nešto. Možemo ga pozvati, mislim da bi se drage volje odazvao, pa možda onda da se postave pitanja. Samo bih pitao, vi ste vjerojatno proučili Zakon o turističkim zajednicama, gosp. Sedlar.

Nikola Sedlar: Postavite pitanje.

Milorad Batinić: Ja vas pitam da li ste proučili Zakon o turističkim zajednicama jer vidim iz vaše rasprave da baš neke stvari nisu na pragu toga. Ono što radi Poslovna zona po pitanju turizma, stavite Grad crtica radi Poslovna zona. Znači, na Gradu je da stvara pretpostavke, ne da broji autobuse, da dovodi autobuse, pitanje je da li je to i Turističke zajednice. Postoje turističke agencije koje rade, ili dovode ili odvode. Turistička zajednica je kandidirala dosta projekata, na žalost, nisu bili prepoznati. Činjenica je da je veliki dio projekata odobren od strane turizma, Ministarstva turizma čak i dijela Europskih fondova kad su bili valorizirali kontinentalni turizam, pod koji i mi na neki način spadamo, jer zapostavljen je u cijelosti. Tu i tamo nekakva svjetla točka nečega. Dosta se investiralo od strane Ministarstva turizma, kazat ću općenito, u privatni sektor. To je na neki način i logika. Ono što je također problem, mi na području Grada Ivanca, budimo realni i objektivni, nemamo turizma. Imamo Hotel Orion, imamo na sreću se konačno ako i ne pamtite, 2010. je prezentiran projekt Rent-a klijet, odnosno smještajni kapaciteti, investiranje od privatnih subjekata, imamo nekoliko, što je svakako pohvalno i zato ova upravo odluka i predavanja za iznajmljivače da se to potakne, da se digne na jednu višu razinu. Bila su prethodnih godina velika pitanja zašto nemate vinske ceste. Nije dovoljno samo napisati to je vinska cesta, ukoliko nemate sadržaj. Projekt biciklističkih staza star je već nekoliko godina, naprosto nismo ga postavili i Turistička iz razloga jer nema logistike. Prošle godine isto je bilo inicijativa, idemo s tim, projekt je gotov, treba ga postaviti. Tko će biti na određenim lokacijama koje su prezentirane, to je za OPG-ove, za turističke djelatnike itd. Vi znate koji je povratni odgovor. Nula. Zašto ću ja tamo stajati, tko će to meni platiti, da ne nabrajam. Ne možemo samo, poželjna je privatna inicijativa. Zašto s tom edukacijom? Upravo iz razloga da oni ljudi koji misle da imaju afiniteta, želje, volje da krenu s tim, da ih potaknemo. Zaboravljate da smo imali s bankom sufinanciranje kamata kad je kamata bila 7-8% investitor bi oko 2% plaćao kamatu na iznos od nekih 10 tisuća eura. To su bili oni krediti da se obnovi, da li klijet, da li smještajni kapacitet ili nešto slično, mi smo garantirali. Nitko se nije javio, ili jedan ili dva možda za smještajne kapacitete. Ne možemo jednostrano samo gledati i upirati prstom u Turističku zajednicu. Turistička zajednica isto je suport kao i Grad. Putujuća trgovina, ovo je zgodna ideja. Svakako, prenijet ću tijelu koje radi oko toga, možda bi se moglo napraviti kao neki privjesak, ako sam shvatio. Mi smo pokušali kad smo uzeli tu putujuću trgovinu, razgovarao sam s Konzumom, s još nekim trgovačkim lancima da idemo zajednički ne u tolikoj mjeri možda da oni sufinanciraju sve, jedan dio, ali iz razloga da se stavi u funkciju. Međutim, nitko nije bio zainteresiran. Tada sam stupio u kontakt s domicilnim trgovcima privatnim, Grad će platiti restauraciju, to je tada bilo, ima tome već podosta godina. Nekakvih 500, 600 tisuća kuna tada. A što ćemo mi s tim? Mislim, što, mogao sam jedino ja položiti ispit i vozikati se po sajmovima ili Boris iz Turističke i da se vozimo okolo. Ako nemate nekoga tko će to servisirati, tko ima interes sjediti unutra, prodavat svoje proizvode ili bilo što, onda se postavlja pitanje za koga i čemu. Sad ima još niz toga da dalje ne nabrajam. Što se tiče radnog vremena, tu moram reagirati prvenstveno u zaštiti i direktorice, a i zaposlenika Gradske uprave. Radno vrijeme je fiksno, ako gradonačelnik drugačije ne odredi u dogovoru s djelatnicima, kao što je danas. S punim pravom zaposlenici danas mogu tražiti prekovremeni rad, ali ne traže, s punim pravom. Isto tako, mnogi zaposlenici sad pogotovo kad se radi proračun vikendima, subotama, slobodnim popodnevima rade, ali isto vrlo dobro znaju i ja vrlo dobro znam, gospodo trebate nešto baviti, mogu izaći, izvolite. Jedan korektan, fer odnos i nikada ako idemo to valorizirati ne utroše svoje sate više koliko su radili, odnosno koliko treba netko izaći na sat, dva ranije ili nešto slično. Ukoliko vi smatrate da treba, uopće nije sporno predsjednika Turističke zajednice pozvati da dođe i da mu postavljate pitanja. Još jedna stvar, Turistička zajednica ima Turističko vijeće koje donosi odluke. Znate tko su članovi Turističkog vijeća? Ne znate. Članove Turističkog vijeća definira zakon. Oni koji plaćaju najviše turističke članarine temeljem zakona, ti su članovi Turističkog vijeća i oni donose odluke.

Predsjednik konstatira da se za repliku javila vijećnica Kristina Geci Smoljo.

Replika Kristina Geci Smoljo: Htjela bih samo u kratko reči nekoliko stvari. Cijelo vrijeme se zapravo vrtimo oko tog turizma i ispada da posao tvrtke Poslovna zona d.o.o. je zapravo najvećim dijelom turizam, što svakako pošto razvijamo, podržavam i smatram da u jednom segmentu se trebamo i time pozabaviti. No, koliko se sad i prema izvješćima znamo kad se osnovala Poslovna zona i za opremanje komunalnom infrastrukturom, odnosno za opremanje Poslovne zone se uzeo kredit gdje je Grad jamac i koji se otplaćuje, odnosno prema izvješću s 31.12.2021. godine je stanje ne moram ga sad iščitavati, svi ga znamo. On je tako reči već i vraćen, a smatram da s obzirom da se Grad Ivanec već treći put certificirao kao Business Frendly City da obratimo pažnju i na ostale poduzetnike koji isto djeluju na našem području u smjeru edukacija. Mislim da je sad trenutno neki poziv za edukaciju, ali nemojmo zaboraviti i ostale tvrtke, ostale poduzetnike koji isto u velikoj mjeri doprinose razvoju grada.

Milorad Batinić: Volio bih, nisam uspio iščitati, koju tematiku jer Poslovna zona je spremna organizirati, nije prvi puta da ako treba i dovedemo struku da pojasni da li se radi o poreznima, da li se radi o nekim drugim stvarima. Uvijek je to i je smisao Poslovne zone da organizira. Možda u suradnji s direktoricom da vidite što i kako smatrate da bi trebalo organizirati, svakako hoćemo. Znači, ponovit ću, Poslovna zona je dobila zadatak od Grada Ivanca da radi to za turizam jer tu vidimo potencijal. To ne znači da smo zanemarili ostale poduzetnike, ne. Nismo zanemarili, ali smatramo da je bitno, da je nužno, vidimo da se počela inicijalna jezgra stvarati na području po pitanju razvoja smještajnih kapaciteta, idemo to forsirati, a isto tako i kad se pogleda struktura i stav Ministarstva turizma, što mi je drago, ide se sve više ka razvoju kontinentalnog turizma i tu vidim priliku za ljude.

Predsjednik Vijeća konstatira da više nema prijavljenih za raspravu, zaključuje raspravu te se prelazi na glasovanje.

Nakon provedenog glasanja predsjednik konstatira da je u trenutku glasovanja u dvorani nazočno 13 vijećnika (dvoranu je u 19,44 ati napustio vijećnik Dalibor Patekar) i svih 13 nazočnih vijećnika glasalo je „za“, te je jednoglasno donijet

**Z A K L J U Č A K**

Prihvaća se Financijsko izvješćetrgovačkog društva Poslovna zona Ivanec d.o.o. za razdoblje 01.01.2021. do 31.12.2021. godine.

**TOČKA 7.**

**Financijsko izvješće Pučkog otvorenog učilišta „Đuro Arnold“ Ivanec**

**za razdoblje 01.01.2021. - 31.12.2021. godine**

Uvodno obrazloženje podnio je Mario Kramar – ravnatelj Pučkog otvorenog učilišta „Đuro Arnold“ Ivanec: O Učilištu bi se dalo razgovarati i situaciji u učilištu financijskog ja mislim jedna čitava sjednica bi mogla biti o toj temi.

Predsjednik konstatira da se u 19,46 sati vijećnik Dalibor Patekar vratio u dvoranu te je sjednici opet nazočno 14 vijećnika.

Otvorena je rasprava.

Predsjednik Vijeća konstatira da se za raspravu po ovoj točki dnevnog reda javio vijećnik Dalibor Patekar.

Dalibor Patekar: Zanima me jedan brzinski podatak u obrazloženju prihoda ste stavili provedbe tečajeva stranih jezika pa me zanima koji su se to strani jezici učili u Ivancu 2021. godine.

Mario Kramar: Imamo s privatnim dječjim vrtićem u Ivancu ugovor i tamo provodimo tečaj engleskog jezika, samo to.

Predsjednik Vijeća konstatira da više nema prijavljenih za raspravu, zaključuje raspravu te se prelazi na glasovanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet

**Z A K L J U Č A K**

Prihvaća se Financijsko izvješćePučkog otvorenog učilišta „Đuro Arnold“ Ivanec d.o.o. za razdoblje 01.01.2021. do 31.12.2021. godine.

**TOČKA 8.**

**Godišnje izvješće Dječjeg vrtića Ivančice Ivanec za pedagošku godinu 2021./2022.**

Uvodno obrazloženje podnijela je Milena Golubić ravnateljica Dječjeg vrtića Ivančice Ivanec: Kao što ste mogli u vašim materijalima vidjeti, opširno izvješće za pedagošku godinu obrazovnog rada 2021./2022., mogli ste ga pročitati o svim našim aktivnosti koje su događale u protekloj pedagoškoj godini.

Otvorena je rasprava.

Predsjednik Vijeća konstatira da se za raspravu po ovoj točki dnevnog reda javio vijećnik Dalibor Patekar.

Dalibor Patekar: Mislim da je većina roditelja zadovoljna radom osoblja u dječjem vrtiću. Međutim, postoje roditelji koji nisu zadovoljni, a to su oni roditelji čija djeca se, na žalost, nisu upisala, prošle i ove godine u dječji vrtić. SDP vam daje potporu da krenete sad u gradnju dječjeg vrtića. Znači, imate gotove projekte, mi ćemo podržati i svakakvo financijsko zaduženje ili vrtića ili Grada ili bilo koji način. Sigurno imate potporu SDP-a Grada Ivanca za dogradnju vrtića da konačno sva djeca mogu sudjelovati u odgojno obrazovnom procesu.

Milena Golubić: Zahvaljujem na tome. Ovo što ste po izvješću mogli vidjeti da smo u pedagoškoj godini prvi puta izvršili elektroničke upise za prijavu djece za vrtić. Vidjeli ste i sami kakav je rezultat bio s obzirom na broj slobodnih mjesta koje smo imali. Mislim i znam da ima nezadovoljnih roditelja, na žalost, vi znate da se mi moramo pridržavati državnog pedagoškog standarda za uključivanje djece u vrtić. Ovog trenutka mi smo popunjeni u potpunosti, rasprave o dogradnji vrtića bilo je jako puno, sve je u procesu, odnosno Grad i Poslovna zona napravljena je prijava našeg projekta za dobivanje sredstava od strane Ministarstva i iz fondova Europske unije. Čekaju se rezultati tog natječaja. Koliko imam informacije, to je krajem 10., početkom 11. mjeseca i naravno ukoliko bude pozitivan rezultat tog natječaja da se u dogradnju ide odmah, sve predradnje su sve izvršene. Vjerujem i nadam se da će nas Grad kao i do sada u svim našim aktivnostima podržati, da će krenuti u realizaciju izgradnje vrtića, Grad kao osnivač.

Marko Friščić: Samo da se nadovežem na ravnateljicu, mislim da je sve rečeno. Prijavili smo uz dogradnju vrtića u Ivancu i izgradnju vrtića u Radovanu, što nam je također jedan od prioriteta. Tamo vrtić trenutno funkcionira u sklopu osnovne škole. Namjera nam je izgraditi četiri ili pet odgojno obrazovnih jedinica. Kao što je ravnateljica rekla natječaj je još uvijek u tijeku, čekamo rezultate, ne idemo prejudicirati nekakve odluke prije nego dobijemo službene informacije.

Predsjednik konstatira da se za repliku javio vijećnik Mihael Slunjski.

Replika Mihael Slunjski: Imam pitanje za zamjenika gradonačelnika. U jeku energetske krize da li Grad misli poduzeti kakve planove da djeca ne bi ispaštala i da li je Vrtić poduzeo nekakve konkretne poteze kako bi ublažio energetsku krizu. Ono što mene još zanima je vrtić u Radovanu, što je s privatnim investitorom koji je tamo trebao graditi vrtić, da li je on odustao, nije odustao, možete to malo pojasniti.

Marko Friščić: Što se tiče mjera štednje, u stvari se nadovezuje na pitanje gosp. Rohteka s početka sjednice, mi smo svim gradskim institucijama uputili jedan dopis s mjerama štednje koje predlažemo. Što se vrtića tiče, tu je situacija malo specifična, njima su uvjeti grijanja i održavanja temperature, vlage, svega ostalog, posebno definirani državnim pedagoškim standardom za predškolski odgoj. Ne smije se tu nešto pretjerano odstupati. Jedino, uputa njima je da se strogo drže standarda. Znači, ako standard propisuje da se hladi ljeti na temperaturu koja je 5 stupnjeva niža od vanjske, ako je vani 27, hladimo na 22, a ne na 20, u tom smislu su uštede energije. Što se tiče privatne investicije za vrtić u Radovanu, svjesni smo u kakvoj situaciji smo od početka prošle godine pa se sada to još dodatno naglašava s energetskom krizom, porast cijena energenata, porast cijena građevinskih materijala, građevinskih radova. Moramo uvažiti da i investitori još uvijek važu bilo kakve velike investicije. O vrtiću pričamo o investiciji od 10 – 15 milijuna kuna sigurno, ako ne i više u ovom trenu. Tako da nekakvih konkretnih informacija od zainteresiranog privatnog investitora u ovom trenu nemamo, ali provjerit ćemo da li se u međuvremenu nešto desilo. Ne vjerujmo da se odustali od investicije, ali im je to samo stavljeno trenutno na čekanje zbog aktualne situacije.

Predsjednik Vijeća konstatira da više nema prijavljenih za raspravu, zaključuje raspravu te se prelazi na glasovanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet

**Z A K L J U Č A K**

Prihvaća se Godišnje izvješće Dječjeg vrtića Ivančice Ivanec za pedagošku godinu 2021./2022.

**TOČKA 9.**

**Izvješće o radu gradonačelnika za razdoblje od 01. siječnja**

**do 30. lipnja 2022. godine**

Otvorena je rasprava.

Predsjednik Vijeća konstatira da po ovoj točki dnevnog reda nema prijavljenih za raspravu te se prelazi na glasovanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet

**Z A K L J U Č A K**

Prihvaća se Izvješće o radu gradonačelnika za razdoblje od 01. siječnja do 30. lipnja 2022. godine.

**TOČKA 10.**

**Polugodišnji izvještaj o izvršenju Proračuna Grada Ivanca**

**za 2022. godinu**

Otvorena je rasprava.

Predsjednik Vijeća konstatira da po ovoj točki dnevnog reda nema prijavljenih za raspravu te se prelazi na glasovanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet Polugodišnji izvještaj o izvršenju Proračuna Grada Ivanca za 2022. godinu, KLASA: 400-04/22-01/06, URBROJ: 2186/12-04/16-22-6, koji je u prilogu ovog Zapisnika i njegov je sastavni dio.

**TOČKA 11.**

**Izvješće o provođenju Akcijskog plana provođenja projekata iz Strategije razvoja Grada Ivanca za razdoblje 2014.- 2020. godine za 2021. godinu**

Otvorena je rasprava.

Predsjednik konstatira da je prijavu za raspravu po ovoj točki dnevnog reda podnio vijećnik Mihael Slunjski.

Mihael Slunjski: Mislim da je apsurdno da mi raspravljamo za izvješće za 2021. godinu za Strategiju koja vrijedi od 2014. do 2020. godine. Ono što želim naglasiti da je Strategija razvoja Grada Ivanca jedan od ključnijih dokumenata uz sam proračun gdje se vidi sam smjer razvoja samoga Grada i tu ste jasno vidjeli da li Grad ima kakvu viziju daljnjega napretka razvoja ili ta vizija izostaje. Ono što mene zanima, samo ako može gradonačelnik odgovoriti, za razdoblje od 2014. do 2020., znači do kraja 2020. koji projekti su napravljeni u potpunosti iz te Strategije, znači završeni i ono što me zanima kad će se krenuti u izradu nove sveobuhvatne strategije razvoja Grada Ivanca.

Milorad Batinić: Izmjenama Zakona o strateškom planiranju ukinute su lokalne strategije. Strategija Varaždinske županije je ta koju ćemo mi morati primjenjivati, odnosno bit ćemo partneri u donošenju tog strateškog dokumenta. Dok god se ne donese mi moramo poslovati, odnosno raditi po našoj Strategiji. Na Gradskom vijeću mi smo produljili rok važenja Strategije do onog perioda dok Županija ne donese strateški dokument, to su razlozi važenja.

Maja Darabuš: Zašto tek u ovom trenutku donosimo izvješća Akcijskog plana za 2021. godinu. Akcijski plan, kao što je iz samog plana vidljivo sadržava podatke iz realizacije Proračuna Grada Ivanca za 2021. godinu. Kao nositelji projekta imamo i neke vanjske subjekte, da ih pojedinačno ne nabrajam, koji isto tako imaju neki svoj proces oko sastavljanja financijskih izvješća za prethodno razdoblje. Kad su ti svi podaci prikupljeni, kad je održana sjednica Povjerenstva, koja ima i vanjske članove, provedeno je savjetovanje kroz ljetne mjesece i na ovu prvu sjednicu smo stavili kao prijedlog na dnevni red. Još možda samo da podsjetim da Zakon o strateškom planiranju, kojeg je i gradonačelnik spomenuo, osim ovih županijskih strategija koje nam je stavio da su nam krovna strategija za JLS, postoji i provedbeni program kojeg Grad Ivanec ima, donijet je krajem 2021. godine za četverogodišnji mandat. Izvješće za 2021. godinu je napravljeno i time mi imamo neki taj slijed u strateškim dokumentima za naš Grad.

Predsjednik Vijeća konstatira da više nema prijavljenih za raspravu, zaključuje raspravu te se prelazi na glasovanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet

**Z A K L J U Č A K**

Prihvaća se Izvješće o provođenju Akcijskog plana provođenja projekata iz Strategije razvoja Grada Ivanca za razdoblje 2014.-2020. godine za 2021. godinu.

**TOČKA 12.**

**Program rada Savjeta mladih Grada Ivanca za 2023. godinu**

Otvorena je rasprava.

Predsjednik konstatira da je prijavu za raspravu po ovoj točki dnevnog reda podnio vijećnik Mihael Slunjski.

Mihael Slunjski: S obzirom da sam dosta dugo bio u Savjetima mladih, imam potrebu javiti se pod tom točkom. Moram pohvaliti naš Savjet mladih da je jedan od aktivnijih Savjeta mladih u Hrvatskoj, stvarno se vidi po broju aktivnosti i za vrijeme korona krize kad se nije toliko moglo aktivnosti provoditi, u prošloj godini stvarno ste bili aktivni i to je za svaku pohvalu. Ono što me se posebno dojmilo u programu, što većina Savjeta mladih ne shvaća i ne provodi, to je da mogu predlagati određene politike za mlade za dobrobit svoje zajednice. Ono što sam vidio u Programu da ste napravili nekakvu procjenu zapravo nedostataka za mlade u sklopu dobivanja certifikata za mlade i da imate neke konkretne prijedloge i to mi je vrlo drago i pozivam i predsjednika Gradskog vijeća s obzirom da je Savjet mladih savjetodavno tijelo Gradskog vijeća da se napravi određeni sastanak pa da malo čujemo te prijedloge, nedostatke da možemo analizirati. Čestitam vam na izboru za predsjednika s obzirom da ste novi predsjednik, vidim da je došlo do promjene i želim vam puno uspjeha u daljnjem radu.

Zdenko Đuras: Mladi su budućnost našeg grada i vjerujem da Grad Ivanec u tom smjeru i razmišlja i sam gradonačelnik, zamjenik pa i ja kao predsjednik Gradskog vijeća i svi ostali vijećnici. Prihvaćam sugestiju i budemo organizirali svakako jedan sastanak

Ivan Golubić: Hvala na čestitkama i samo da se kratko nadovežem. Trenutno već smo i ove godine aktivno u suradnji s Projektnim uredom gdje radimo da vidimo koji su to zapravo nedostaci na području Grada Ivanca, da se upravo ti nedostaci maknu ili smanje, odnosno da možemo dobiti plaketu Grad za mlade. Sastanci su već održani, plan je u izradu i već smo neke prijedloge i donijeli bit će ih i više i ovim putem želim vam samo reči da ćete svakako kao vijećnici svi dobiti naše prijedloge i napisano da možete vidjeti što mi to konkretno predlažemo.

Marko Friščić: Također se pridružujem čestitkama gosp. Golubiću na izboru za predsjednika. Ujedno bih zahvalio dosadašnjoj predsjednici Anabeli Ljubić na suradnji i strpljivosti. Htio sam spomenuti da smo do sada prošle godine održali nekoliko radnih sastanaka upravo na temu dobivanja certifikata Grad za mlade. To je nešto što si je i Grad uvrstio kao jedan strateški cilj. Nije jednostavan postupak, ima tu puno stvari koje ovise i o društvenom angažmanu mladih i radu Savjeta mladih i udruga koje se primarno bave mladima, tako da i nije baš sve na Gradu, ali mislim da smo na dobrom tragu i da ćemo uspjeti kroz daljnju suradnju i to ostvariti.

Predsjednik Vijeća u svoje osobno ime i u ime svih vijećnika čestita gosp. Golubiću na izboru i zahvaliti bivšoj predsjednici za sve što je napravila u svom radu.

Predsjednik Vijeća konstatira da više nema prijavljenih za raspravu, zaključuje raspravu te se prelazi na glasovanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet

**Z A K L J U Č A K**

Prihvaća se Program rada Savjeta mladih Grada Ivanca za 2023. godinu.

**TOČKA 13.**

**Odluka o davanju prethodne suglasnosti na Opće uvjete isporuke komunalne usluge obavljanja dimnjačarskih poslova**

Otvorena je rasprava.

Predsjednik Vijeća konstatira da po ovoj točki dnevnog reda nema prijavljenih za raspravu te se prelazi na glasovanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijeta

**ODLUKA**

**o davanju prethodne suglasnosti na** **Opće uvjete** **isporuke komunalne usluge obavljanja dimnjačarskih poslova**

I.

 Daje se prethodna suglasnost isporučitelju uslužne komunalne djelatnosti, trgovačkom društvu DIMNJAČARSTVO VALJAK d.o.o., Črešnjevo, Školska 11, Beretinec, OIB 52019316496, na Opće uvjete isporuke komunalne usluge obavljanja dimnjačarskih poslova.

 II.

 Opći uvjeti isporuke komunalne usluge obavljanja dimnjačarskih poslova na području Grada Ivanca sastavni su dio ove Odluke.

 Opći uvjeti isporuke komunalne usluge iz prethodnog stavka objaviti će se u Službenom vjesniku Varaždinske županije, mrežnim stranicama i oglasnoj ploči Grada Ivanca, te mrežnim stranicama isporučitelja komunalne usluge

.

III.

 Ova Odluka stupa na snagu danom donošenja i objaviti će se u „Službenom vjesniku Varaždinske županije“.

**OPĆI UVJETI ISPORUKE**

**KOMUNALNE USLUGE**

**OBAVLJANJE DIMNJAČARSKIH POSLOVA**

 **NA PODRUČJU GRADA IVANCA**

**UVJETI PRUŽANJA KOMUNALNE USLUGE**

**Članak 1.**

Ovim Općim uvjetima isporuke komunalne usluge obavljanja dimnjačarskih poslova uređuju se međusobni odnosi između isporučitelja komunalne usluge i korisnika dimnjačarskih usluga.

**Članak 2.**

Određivanje pojmova

**ISPORUČITELJ KOMUNALNE USLUGE OBAVLJANJA DIMNJAČARSKIH**

**POSLOVA**

DIMNJAČARSTVO VALJAK d.o.o.

**KORISNIK USLUGA OBAVLJANJA DIMNJAČARSKIH POSLOVA**

Fizička ili pravna osoba, vlasnici stambenih objekata, ili poslovnih prostorija (u daljnjem tekstu Korisnik).

**DIMNJAČARSKI POSLOVI**

Podrazumijevaju čišćenje dimnjaka, dimovodnih kanala, centralnih i običnih peći i cijevi, kontrola ispravnosti dimovodnih objekata.

**NAKNADA ZA DIMNJAČARSKE POSLOVE**

Isporučitelj usluge ima pravo na naknadu za obavljanje dimnjačarskih poslova

**SEZONA GRIJANJA**

Vrijeme kada se svakodnevno koriste dimnjaci, a traje od 1. rujna do 30. travnja.

U vrijeme od 1. svibnja do 30. kolovoza Isporučitelj komunalne usluge dužan je organizirati dežurstva za Korisnike koji koriste dimnjake u ljetnom periodu ili za posebne intervencije.

**Članak 3.**

Nadzor nad obavljanjem dimnjačarskih poslova obavlja komunalno redarstvo Grada Ivanec.

**MEĐUSOBNA PRAVA I OBVEZE ISPORUČITELJA I KORISNIKA KOMUNALNE USLUGE OBAVLJANJA DIMNJAČARSKIH POSLOVA**

**Članak 4.**

**Isporučitelj usluge je dužan:**

* Redovito čistiti i vršiti kontrolu dimovodnih objekata u stambenim objektima, poslovnim prostorima, postrojenjima i drugim uređajima koji potpadaju pod obavezni pregled i čišćenje.
* Očistiti sabiralište čađe u dimnjacima najmanje jedanput godišnje
* U slučaju opasnosti od požara ili opasnosti po zdravlje ljudi ili imovine građana nastale od posljedice loženja, obaviti dimnjačarske poslove i van radnog vremena
* Dimovodne objekte koje nije moguće očistiti po potrebi i strojno skinuti smolu, ili spaljivanje dimnjaka.
* Pri spaljivanju dimovodnih objekata poduzeti sve mjere opreznosti i o tom obavijestiti korisnika dimovodnog objekta te pri spaljivanju moraju biti prisutna dva dimnjačara.
* Nakon spaljivanja dimovodnog objekta dimnjačar je dužan uvjeriti se da je uklonjena sva eventualna opasnost od požara.
* Čađ koja izgara u spaljivanju ne smije se ostaviti u dimovodnom kanalu te se mora očistiti i spremiti na sigurno mjesto.
* Ostaviti obavijest o posjetu objektu(kućanstvu) ukoliko korisnika nije zatekao pri dolasku.

**Članak 5.**

Ako Isporučitelj usluge ustanovi da na dimovodnim objektima postoje nedostaci: ispucali zidovi dimnjaka, istrošena vratašca, ugrađeni drveni elementi u zidove dimnjaka, dimnjaci u derutnom stanju ili je u blizini dimovodnih objekata smješten zapaljiv materijal, upozorit će korisnika dimovodnih objekata da ukloni nedostatke.

**Članak 6.**

Isporučitelj usluge dužan je na svom području izvršiti obilazak kućanstva dva puta godišnje i o tome prethodno staviti obavijesti po svim naseljima o vremenu obilaska.

**Članak 7.**

Isporučitelj komunalne usluge dužan je u vremenu od 1. rujna do 31. travnja vršiti dimnjačarske poslove na sljedeći način:

1. U sezoni grijanja Isporučitelj usluge dužan je Korisniku usluge izvršiti ukupno godišnje dva puta obilazak kućanstva.
2. Sabiralište čađe u dimnjacima čisti se prema potrebi, ali najmanje jedanput godišnje.
3. Čišćenje dimovodnih objekata u poslovnim prostorima provodi se dva puta godišnje( u razdoblju od 1. rujna do 31. travnja).
4. Čišćenje dimovodnih objekata obavlja se na zahtjev korisnika i izvan rokova( izvanredne intervencije)

**Članak 8.**

Isporučitelj usluge je dužan za sve radnje koje izvrši voditi evidenciju na tablet računalu.

Evidencija se sastoji od

* Ime i prezime Korisnika
* Datuma čišćenja
* Broj dimnjaka
* Imena i prezimena dimnjačara koji je izvršio uslugu
* Šifra usluge
* Opis vrste usluge
* Vrijeme izvršenja usluge
* Cijene
* Potpisa korisnika

**NAČIN OBRAČUNA I PLAĆANJA ISPORUČENE KOMUNALNE USLUGE**

**Članak 9.**

Korisnici usluge plaćaju uslugu na temelju važećeg cjenika.

Isporučitelj komunalne usluge dužan je za cjenik Dimnjačarskih poslova i za svaku njegovu izmjenu i dopunu pribaviti prethodnu suglasnost gradonačelnika na području na kojem se isporučuje komunalna usluga.

Gradonačelnik Grada Ivanec dužan se očitovati u roku od 60 dana od dana zaprimanja prijedloga za pribavljanje prethodne suglasnosti.

Ako se gradonačelnik ne očituje u roku od 60 dana smatra se da je suglasnost dana.

**Članak 10.**

Korisnik usluge ima mogućnost isporučitelju usluge podnijeti prigovor za ne/izvršenu uslugu.

U slučaju da Korisnik usluga ne plaćaju izvršenu uslugu, Isporučitelj usluge će pokrenuti postupak prisilne naplate svojih potraživanja sukladno zakonskim propisima.

**Članak 11.**

Ovi Opći uvjeti stupaju na snagu i primjenjuju se od dana javne objave.

**TOČKA 14.**

**Izvješće o korištenju sredstava proračunske zalihe za mjesec**

**siječanj - lipanj 2022. godine**

Otvorena je rasprava.

Predsjednik Vijeća konstatira da po ovoj točki dnevnog reda nema prijavljenih za raspravu te se prelazi na glasovanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet

**Z A K L J U Č A K**

Prihvaća se Izvješće o korištenju sredstava proračunske zalihe za mjesec siječanj – lipanj 2022. godine.

Milorad Batinić: Samo da još jedanput ponovim, kao što sam i u odgovorima na pitanjima i u uvodu rekao, proračun se radi, stvara se proračunski okvir. Pozivam sve vas vijećnike, odnosno predstavnike političkih stranaka koje participiraju, vrata su otvorena, dođite s prijedlozima, razmotrit ćemo i pokušat ćemo vidjeti što možemo od toga prihvatiti, a što na žalost ne. Poziv je otvoren da ne bi bilo nekih dilema i zabuna.

Predsjednik Vijeća zahvaljuje gradonačelniku na pozivu.

Predsjednik Vijeća konstatira da su sve točke dnevnog reda obrađene te zaključuje rad sjednice.

Dovršeno u 20,09 sati.

ZAPISNIK IZRADILA: PREDSJEDNIK GRADSKOG

Snježana Canjuga VIJEĆA GRADA IVANCA:

 Zdenko Đuras